05 июл 2022, Тошкент вақти: 11:53\nГлобал миқёсда йиллик табиий ресурс истеъмоли илк маротаба 100 миллиард тоннадан ошди. Аммо кейинги йилларда жаҳон бўйлаб хом ашёларни қайта ишлаш кўлами озайган. Бу ҳақда Circularity Gap Report 2020 ҳисоботидан маълум бўлди.\nҲисоботда ёзилишича, кейинги йилларда дунё бўйлаб қайта ишланган минерал, қазилма ёқилғи ҳамда биомассанинг кўлами 9,1 фоиздан 8,6 фоизга тушиб қолган.\nЖаҳон иқтисоди сарфлаётган ресурслар кўламида икки йил ичида саккиз фоизга ошган. Хусусан, 2015–2017 йиллар ўртасида ушбу кўрсаткич 93 миллиарддан 100,6 миллиардга кўтарилган.\n1970 йилдан бери жаҳон аҳолиси 2 баробарга, глобал иқтисод 4 баробарга, савдо эса 10 баробарга ошди. Ҳисобот муаллифлари тахминларига кўра, аср ўртасигача ресурслардан фойдаланиш кўлами 170-184 миллиард тоннага етади.\nЖаҳон ёввойи табиат фонди ходими Кристианна Клоуз:\n- Ҳозирги иқтисодий ва молиявий тизимларимиз барқарор бўлмаган истеъмол одатларига сабаб бўлмоқда ва атроф-муҳитга зарар етказмоқда, — деди.\nМақола муаллифларига кўра, бир вақтнинг ўзида тоза сув, ҳаво ва ерга эга экотизимларни ҳимоя қилиб, турмуш даражасини кўтариш учун жаҳон бўйлаб табиий ресурсларни қайта ишлаш кўлами кескин кўтарилиши керак.\nМақолада, шунингдек, бадавлат мамлакатлар ривожланаётган давлатларга солиштирганда 10 марта кўп ресурс истеъмол қилиши ва мос равишда анча кўп чиқинди чиқариши қайд этилди.\nҲисоботда ёзилишича, бой давлатлар истеъмол қиладиган ресурсларнинг аксари ривожланаётган давлатлардан олиб келинади. Қолаверса, бой давлатлар ўз чиқиндисини экспорт қилади.\nКейинги йилларда Хитой ўртача ривожланган давлатлар орасида саноат даражасида қайта ишлаш бўйича етакчи давлатга айланди.\nҲиндистон каби камбағалроқ давлатларда эса даромад топиш илинжида юрган норасмий ишчилар сони кўп бўлгани учун қайта ишлаш кўлами нисбатан юқоридир.


“Муҳаббат тафти”: Жиноят фош бўлди. Шьям қотил?! - Darakchi\nСУҒДИЁНА 18.04.2016, 16:57\nТеглар: Муҳаббат, Сериал\nАсабийлашган вақти жалеби ширинлигини тайёрлайдиган Кхуши ҳаётда ҳам пазандами? Журналистларнинг ушбу саволига актриса Санайя Ирани «жалебини маза қилиб паққос тушираман, лекин тайёрлашга нўноқроқман-да» дея жавоб берди. Саҳифа сўнгида «Муҳаббат тафти» нинг ўша машҳур ширинлиги рецепти билан таништирамиз. Воқеалар ривожи-чи, дейсизми? Хавотирланманг бу ҳақда ҳам унутганимиз йўқ.\n• Нандкишор, Шьямнинг хонасига яширин камера ўрнатади. Суратга олинган тасвирда Шьямнинг сири фош бўлади. Махфий сўз «Мен сени севаман Кхуши».\n• Кхуши, Арнав ушлаб турилган меҳмонхонадан чек олади. Анжали Манораманинг сўзларига ишонмайди. Шьям, Кхуши ва Нанкишорининг ҳийласидан хабар топади.\n• Анжали, Манораманинг фикрини ўзгартиришга ҳаракат қилаётган вақтда, Шьям, Кхуши Аранавни излаётганидан воқиф бўлади. Кхуши, Арнав банди қилинган жойни аниқлайди. Бинога киришда уни Шьям қўлга олади.\n• Арнав кўздан ғойиб бўлади. Шьям, Кхушини машинасига мажбурлаб ўтказади. Арнав Шьямнинг изидан тушади. Унинг ўзини эса жиноятчилар гуруҳи таъқиб қилади. Шьям, Кхушини машинадан тушириб қолдиради. Йўлда уни Арнав топиб олади. Қизнинг қўл – оёқларини бўшатаётганида жиноятчилар иккисига ҳам ҳамла қилишади. Кхуши ариққа йиқилади.\n• Кхуши, жиноят бошида Шьям турганини маълум қилади. Анжали, Шьямнинг яраланганини кўради, бироқ эри ёлғон сўзлаб, суҳбатдан қочади. Кхуши ва Арнав тан жароҳатлари билан уйга қайтишади. Уларни Манорама кутиб олади.\n• Кхуши, Шьямнинг жиноятини фош қилади. Шьям ўзини оқлаб, исбот сўрайди. Анжали эрининг қабиҳ ишларига ишонмай турганида, Нанкишоренинг ташрифи ҳақиқат юзага чиқишига сабаб бўлади.\n• Оиладагиларнинг фикри иккига бўлинганида Нанкишоре ручка узатмаси ва васиятнома ҳақида сўз очади. Буни эшитган Шьям узатмани яширишга уринади. Анжали содир бўлаётган воқеалардан ҳайратда.\n• Шьям, Кхушини айблаб «у менга хушомад қилиб, йўлдан оздирмоқчи бўлди» дейди. Пайял, Шьям ўзини сартарош деб таништиргани, Кхушига оғиз солгани ва унаштирув маросими ҳақида сўзлаб беради. Шьям далил келтиришни сўрайди. Шундан сўнг Арнав ва Шьям муштлашишади.\n• Арнав Шьямни уйдан қувиб чиқаргач, Анжали ҳушидан кетади. Шьямнинг асл қиёфаси фош бўлганига қарамай Анжали эшитганларига ишомайди. Арнав иккиси гаплашмай қўйишади. Пайял Кхушига ишонишларини сўрайди.\n• Шьям ҳақида билганларини яширгани учун Акаш Пайялдан хафа бўлади. Нани, Анжалининг аҳволидан хавотирга тушиб, Кхушига ундан узоқроқ юришни тайинлайди.\n• Арнав, Кхушига далда беради. Анжали барчани ҳавотирга қўйиб, уйдан қочиб кетади. Унинг мақсади болани олдириш. Нани ва Манорама, Кхушини сиқувга олиб, танбеҳ беришади. Анжалининг ортидан чиққан Арнав, тўғри касалхонага йўл олади.\n• Шифокорлар абортни рад этишгач, Анжали ҳомиладан қутулиш пайига тушади. Арнав уни фикридан қайтармоқчи бўлади. Райзадлар оиласининг бошига туган ишларда Манорама, Кхуши ва Пайялни айбдор деб атайди. Анжали, Шьямни уйга қайтаришни сўраб, Арнавга мурожаат қилади.\n• Бўлиб ўтган ишларда ўзини айбдор билган Кхуши уйдан кетишини айтади. Агар шундай қилсанг, Пайялнинг тўйи бўлмайди деб Арнав шарт қўяди.\n— Ёшим ўн бешда. Синфдош йигитим билан бир-биримизга кўнгил қўйганмиз. Яқинда онам билиб қолиб, мени уришиб берди. Дадам ҳам бундан хабар топиб, «У болага бермаймиз,...


Самарқанддаги “Бульвар” бузиладими? Ҳоким жавоб берди - Халқ сўзи\n11:43 18 Июнь 2019 Жамият\nБиргина яқин икки кун ичида тармоқларда, Самарқанд шаҳар марказидаги “Бульвар“ “бузилармиш“, “дарахтлар кесилармиш“ каби гап-сўзлар тарқалди. Бу ҳолат ўз ўрнида жамоатчилик онгига салбий таъсир кўрсатмай қолмади.\nШу боис, бугун 18 июнь куни Самарқанд вилоят ҳокимлиги кичик мажлислар залида вилоят ҳокими Эркинжон Турдимов ва оммавий ахборот воситалари ходимлари иштирокида брифинг бўлиб ўтди. Вилоят ҳокими бугунги Самарқанд шаҳрининг ЮНЕСКО рўйхатига кирувчи қадимий ва маданий мерослари дахлсизлиги мутлақ сақланишини алоҳида таъкидлаб ўтди.\n“Бульвар“га оид муносабатларга ойдинлик киритилиб, ҳеч қандай бузилишлар бўлмаслиги, аксинча, ҳудудда хорижий меҳмонларга сервис ва маданий аҳамиятга молик замонавий шароитлар яратилиши айтилди. Энг ҳайратланарлиси, шаҳар ичида келгусида бунёд этиладиган истиқболли режалар иштирокчиларда катта қизиқиш уйғотди.


Айсулу Тинибекова: Мен Қирғизистон тарихини ёза олмадим\n«Мен Қирғизистон тарихини ёза олмадим», — деди аёллар кураши бўйича Токио Олимпиадасининг кумуш медали соҳиби Айсулу Тинибекова, 4 август куни бўлиб ўтган финал жангининг натижаларини шарҳлар экан.\nҲозирда Токиода бўлган «Азаттйк» газетасининг мухбири Руслан Меделбекнинг саволларига жавоб берар экан, ҳамма ундан олтин медаль кутаётганини таъкидлади.\n«Жамоам ва мураббийим билан жуда яхши тайёргарлик кўрдик. Функционал ва техник жиҳатдан ҳам. Натижада мен ўзимни яхши ҳис қилдим, лекин бугун у (мураббий — таҳр.) мендан сўраганини тўлиқ бажара олмадим. Ва мен бугунги натижадан норозиман. Мураббий, менинг жамоам, албатта, улар мендан кутишганди ... Нафақат менинг жамоам, балки бутун Қирғизистон, дунёнинг бошқа қитъаларида яшовчи барча қирғизистонликлар — барчаси мендан олтин медаль кутишганди. Биз ҳаммамиз бунга тайёр эдик, лекин Қодир Тангрининг иродаси билан кумуш медаль олдим. Мен эса кечирим сўрашим керак», — деди спортчи.\nУнинг яқинлашиб келаётган режалари ҳақида сўрашганида, Айсулу Тинибекова Олимпия ўйинларидан олдин ўзини «улуғвор режалар» қўйганини тан олди.\n«Аммо ҳозир мен ҳеч нарса ҳақида ўйламоқчи эмасман ... мен ҳақиқатан ҳам олтин медални қўлга киритмоқчи эдим. Ҳар куни, беш йил давомида мен ўзимни машғулотларга бағишладим, ўзимга ачинмадим. Менга ишонган ва охирги сониягача қўллаб-қувватлаган барча қирғизистонликлардан жуда миннатдорман. Улар кутишди, умид қилишди ... Мен қўлимдан келган ҳамма нарсани қилдим. Аммо бугун мен қилолмадим, Қирғизистон тарихини ёза олмадим — олтин медални ололмадим. Жамоамиз кумуш медални қўлга киритди ва бундан хурсанд бўлишимиз керак», — дея хулоса қилди у.\nЭслатиб ўтамиз, аёллар кураши бўйича 62 килограмм вазн тоифасидаги турнир финалида Айсулу Тинибекова япониялик Юкако Кавайга минимал 4: 3 ҳисобида ютқазди.\nУнинг кумуш медали қирғизистонлик спортчилар тўпламидаги учинчи Олимпия медалига айланди. Бундан бир кун олдин полвон Акжол Махмудов кумуш, спортчи Меэрим Жуманазарова (аёллар кураши) бронза медалини қўлга киритди.\nАйсулу Тинибекова — Қирғизистоннинг энг титулли спортчиларидан бири. 2019 йилда у Нур-Султондаги кураш бўйича жаҳон чемпионатининг олтин медалини қўлга киритди, бу жаҳон чемпионатида Қирғизистон тарихидаги биринчи энг юқори медаль бўлди.


«Уларнинг Аллоҳдан ўзга ибодат қиладиганларини сўкмангизки, билмасдан, тажовуз ила Аллоҳни сўкиб юрмасинлар…» (Анъом сураси, 108-оят).\n«Бас, билмасдан, тажовуз ила Аллоҳни сўкиб юрмасинлар».\nЯъни мусулмон киши мушрикнинг санамини сўкса, бундан ғазабланган мушрик ҳам унга жавобан Аллоҳ субҳанаҳу таоло ҳақида нолойиқ гап айтишига сабаб бўлади.\n«Гуноҳи кабийраларнинг энг катталаридан бири киши ўз ота-онасини лаънатламоғидир», дедилар.\n«Эй Аллоҳнинг Расули, қандай қилиб киши ўз ота-онасини лаънатлайди?» дейилди.\n«Расулуллоҳ соллаллоҳу алайҳи васаллам эътикоф ўтирган эдилар. Мен кечаси у кишининг зиёратларига келдим, бироз гаплашдим, сўнг уйим томон турдим. У киши мени кузатиш учун мен билан турдилар. (У кишининг уйи Усома ибн Зайднинг масканида эди). Бас, ансорийлардан икки киши ўтиб қолди. Улар Набий соллаллоҳу алайҳи васалламни кўришлари билан тезлаб қолдилар.\n«Субҳаналлоҳ, эй Аллоҳнинг Расули!» дейишди.\n«Албатта, шайтон инсоннинг қон юрар жойида юради. Мен у сизнинг қалбингизга бирор нарса ёки ёмонлик солишидан қўрқдим», дедилар».\n24. Ҳожатманд кишиларга ишбошилар ҳузурида воситачи – шафоатчи бўлиб ишини битириб беришга ҳаракат қилади.\nАраб тилида «шафоат» сўзи бизда танилган маънодан кўра кенгроқ маънода ишлатилади. Бировни бошқалар олдида оқлаш учун қилинган саъй-ҳаракат ва гап-сўз ҳам шафоат ҳисобланади. Инчунин, қоралаш учун қилингани ҳам. Шунингдек, бир ишнинг яхшилигини тушунтириш учун тарғиб қилиш, унга қизиқтириш яхши шафоат, ўша ишни ёмон деб тушунтириш эса ёмон шафоат ҳисобланади.\nОяти каримада таъкидланишича, яхши шафоат қилган киши, яхшилик йўлида воситачилик қилган киши ўзи қилган шафоатчилигидан насибадор бўлар экан. Шунингдек, ёмон шафоатчилик қилган одам ёмонликдан насибасини олар экан.\n«Мўмин мўминга худди бинодек: баъзиси баъзисини тутиб туради», дедилар ва бармоқларини бир-бирига киритиб кўрсатдилар. Набий соллаллоҳу алайҳи васаллам ўтирган эдилар. Бир одам ёки ҳожатманд киши сўров билан келди. Ул зот бизга юзландилар ва:\n«Шафоатчилик қилинглар. Ажр оласизлар. Аллоҳ Ўз Набийси тилида нимани истаса, ҳукм қилсин», дедилар».\nРасулуллоҳ соллаллоҳу алайҳи васаллам саҳобаларини ҳожатманд кишига воситачилик қилиб, ёрдам беришга ўргатмоқдалар. «Бу одам мендан ўз ҳожатини сўраб келди. Сизлар унинг ҳожатини чиқаришимни сўраш ила унга ёрдам беринглар», демоқдалар.\nҲоким ва ишбошиларга мурожаат қилиб, бировларнинг ишини битириб бериш яхшидир. Фақатгина ҳаддга лойиқ иш ҳокимга етганда ва ношаръий ишларда воситачилик қилинмайди. Бошқа барча ҳолатларда шафоатчилик ажр билан тақдирланадиган ишдир.\n«Шафоатчилик қилинглар, ажр оласизлар. Мен бир ишни қилмоқчи бўлсам ҳам, сиз шафоатчилик қилиб, ажр олишингиз учун уни ортга суриб тураман. Чунки Расулуллоҳ соллаллоҳу алайҳи васаллам:\n«Шафоатчилик қилинглар, ажр оласизлар», деганлар», деди».\nИмом Ҳоким ва Табароний келтирган ривоятда Ҳассон ибн Собит розияллоҳу анҳу қуйидагиларни айтадилар:\n«Биз ансорийлар жамоаси Умар ёки Усмондан (ровийлардан Абу Зинод шак қилган) бир нарсани талаб қилдик. Бас, Абдуллоҳ ибн Аббос розияллоҳу анҳуни ва Расулуллоҳ соллаллоҳу алайҳи васалламнинг саҳобаларидан бир неча нафарини ўзимиз билан бирга олиб бордик. Шунда Ибн Аббос ҳам гапирди, қолганлар ҳам гапирдилар. Улар ансорийларни, уларнинг фазлларини зикр қилдилар. Биз талаб қилган иш оғир эди. Волий узр айтди. У уларнинг ҳар гапига жавоб топиб бераверди. Охири улар унинг узрини қабул қилиб, ўринларидан туришди. Фақат Ибн Аббос турмади. У гапида давом этиб:\n«Йўқ! Аллоҳга қасамки, бундай қилиш ансорийларга тўғри келмайди. Ахир улар нусрат берганлар, жой берганлар...» деб уларнинг фазлларини зикр қилаверди. У яна:\n«Мана буниси Расулуллоҳ соллаллоҳу алайҳи васалламнинг шоирлари, у зотни ҳимоя қилган», деди.\n«Қайси амал энг яхши амал?» деб сўралганда:\n«Жоним қўлида бўлган Зот ила қасамки, мўмин бўлмагунингизча жаннатга кирмассиз. Ўзаро муҳаббат қилмагунингизча мўмин бўлмассиз. Сизни қачон қилсангиз, ўзаро муҳаббатингизга сабаб бўладиган амалга далолат қилайми? Орангизда саломни кенг таратинг», дедилар».\nАбу Довуд,Термизий ва Муслим ривоят қилишган.\n«Раҳмонга ибодат қилинглар! Таом беринглар! Саломни тарқатинглар! Жаннатга салом ила кирасизлар», дедилар».\n«Салом бермагунича бировни таомга таклиф қилманг», дедилар».\n«Эй болам! Қачон аҳлинг олдига кирсанг, салом бер. У сенга ҳам, аҳли байтингга ҳам барака бўлади», дедилар».\n«Уйларга кирган чоғингизда ўзларингизга Аллоҳдан бўлган покиза ва муборак табрик ила салом беринглар. Аллоҳ сизларга оятларни ана шундай баён қилур. Шоядки, ақл юритсангиз» (Нур сураси, 61-оят).\nОяти каримадаги «ўзларингизга» сўзини «бир-бирингизга» ва «ўзингизга ўзингиз» деб тушуниш лозим. Чунки бунинг баёнида келган ривоятларда «Биров бир уйга кирганда ўша ердагиларга салом беради, агар у ерда ҳеч ким бўлмаса, «Ассалому алайна ва ала ибодиллоҳис солиҳийн», деб ўзига ва солиҳларга салом беради», дейилган.\n«Мусулмоннинг зиммасига ўз биродари учун беш нарса вожиб бўлади: саломга алик олиш, акса урганга соғлик тилаш, даъватга ижобат қилиш, беморни кўриш ва жанозага эргашиш», дедилар».\n«Икки мусулмон учрашганларида қўл олиб сўрашсалар, улар бир-бирларидан ажралишларидан олдин албатта мағфират қилинадилар», дедилар».\n«Қачон икки мусулмон учрашиб, қўл олиб сўрашса, Аллоҳга ҳамд ва истиғфор айтсалар, икковлари мағфират қилинади», дедилар».\n«Батаҳқиқ, ҳузурингизга аҳли Яман келди. Улар биринчи қўл олиб кўришганлардир», дедилар».\n«Набий соллаллоҳу алайҳи васалламга бир киши йўлиқиб, қўл олиб кўришса, ўша одам ўзи қўлини тортмагунча у зот қўлларини тортиб олмас эдилар. Унинг ўзи юзини ўгирмагунча у зот юзларини ўгирмас эдилар. Ул зотнинг ўзлари билан ўтирган одам олдида тиззаларини чўзганлари кўрилмаган».\n«Сўрашишнинг батамом бўлиши қўл олиш иладир», дедилар».


ТОЖИКИСТОН, ДЕГАН ЮРТ БОР ЖАҲОНДА… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 07 Сентябр 2018\tКӯришлар: 540\nмеҳри устунлик қилиб, туғилган жойига қайтиб кетди. У айни пайтда қишлоғидаги ўрта умумтаълим муассасада ёш авлод таълим-тарбияси билан машғул.\nУнинг шеърларида қатор камчиликлар бўй кўрсатиб турганига қарамай, содда, самимий, дилнишин сатрлар ҳам учраб туради. Нима бўлганда ҳам, шоирликни қисмат, деб тан олган Сирожиддинга шеъриятнинг заҳматли ва пурмашаққат довонларини забт этишига оқ йўл тилаймиз.\nБиргина ганжина, тугамас, битмас,\nБир хазина - тўла кони зар.\nЭгасини ҳеч ҳам хор этмас,\nЗориқтирмас ҳеч қачон ҳунар.\nҲунар билан танилар инсон,\nҲунарлининг мақоми - юксак.\nДўстим, ҳунар ўрган ва ишон,\nБари бир кун бўлади керак.\nҚиз подшога ҳунар ўргансин, -\nДеб тегмаган қадим бир замон.\nШоҳ-чи, гилам тўқиш ўрганиб,\nБир ўлимдан қолганмиш омон.\nБу-ку майли, эски ривоят,\nҲунарсиз айт, қайга борасан?\nБорадирсан ва лек ниҳоят,\nАро йўлда толиб, ҳорасан.\nБир йигитга қирқ ҳунар ҳам оз, -\nДеган ҳикмат беҳуда эмас.\nҲунар - қанот, этарсан парвоз,\nҲунарсиз ҳеч маррага етмас.\nюрт бор жаҳонда\nЮрт бунёд этарлар\nюз ҳунар бордир.\nэъзозлаб бу он,\nҚалбида меҳр бор,\nСубҳи содиқ бунда\nбол йиғар ҳамда,\nЕлкаси ер кўрмас\nҚалбида ғурур бор\nШундай, бу элимнинг\nБундан ҳам шуҳратинг\nхалқим, зўр бўлсин.\nШеърият - тубсиз бир денгиз,\nЧексиз фалак, ҳадсиз коинот.\nВа у менга ёрдайин тенгсиз,\nЧунки қайта бағишлар ҳаёт.\nОппоқ булутларга айланиб,\nОсмонларга учиб кетсам гар.\nҚўшиқларда исмим янграса,\nҲасратимда сасим туйсалар.\nБаён этай, шеър-ла тилагим,\nХаёллардай этайин парвоз.\nТолиқма ҳеч, толма юрагим,\nМуҳаббатдан ўтли шеърлар ёз!\nШеърият - тубсиз бир денгиз…\nСирожиддин Пўлат, Шаҳритуз ноҳияси.\nБугун: 08-07-2020 06:34:26


Қатор ҳудудларда кучли жала ёғиб ўтади – Газета.uz\nҚатор ҳудудларда кучли жала ёғиб ўтади\n27 апрель — 1 май кунлари тоғ олди ва тоғли ҳудудларда сел келиш хавфи бор. Қирғоқлар ўпирилиши ҳамда дарёлар ўзанларига туташ ҳудудларни сув босиши мумкин.\n26 апрель 2017, 18:18 Жамият\n26 апрель куни Ўзбекистонда ҳаво ҳароратининг +30…+32 даражагача кўтарилиши ҳамда 27−30 апрель кунлари жала ёғиб ўтиши муносабати билан кўплаб тоғ дарёларида сув сатҳининг кўтарилиши кутилмоқда. Бу ҳақда Ўзгидромет «Газета.uz"га хабар қилди.\n27 апрель — 1 май кунлари республиканинг тоғ олди ва тоғли ҳудудларида сел келиши хавфи бор. Қирғоқларнинг ўпирилиши ҳамда дарё ўзанларига туташ участка ва ҳудудларни сув босиши мумкин. 28 апрелга қадар 2200 метрдан баланд ҳудудларда тупроқ кўчиши ҳам мумкин.\n27 апрель куни Тошкентда ҳаво ўзгариб туради, куннинг биринчи ярмида бир оз ёмғир ёғиши, куннинг иккинчи ярмида вақти-вақти билан ёмғир ёғиши мумкин, момақалдироқ эҳтимоли бор. Ғарбий шамол 5−10 м/с тезликда эсиб, 12−17 м/с гача кучайиши мумкин. Ҳарорат кечаси — +15…+17, кундузи — +20…+22 даража бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради. Айрим жойларда ёмғир ёғиши мумкин, момақалдироқ эҳтимоли бор. Ғарбий шамол 5−10 м/с тезликда эсиб, 12−17 м/с гача кучайиши мумкин. Ҳарорат кечаси — +12…+17, кундузи — +18…+23 даража бўлади.\nФарғона водийси вилоятларида ҳаво ўзгариб туради, ёғингарчиликлар бўлмайди. Шарқий шамол ғарбийга ўзгарган ҳолда 7−12 м/с тезликда эсиб, 15−20 м/с гача кучайиши мумкин. Ҳарорат кечаси — +12…+17, кундузи — +20…+25 даража бўлади.\nҚашқадарё ва Сурхондарёда ҳаво ўзгариб туради, айрим жойларда ёмғир ёғиши мумкин, момақалдироқ эҳтимоли бор. Ғарбий шамол 5−10 м/с тезликда эсиб, 12−17 м/с гача кучайиши мумкин. Ҳарорат кечаси — +12…+17, кундузи — +18…+23 даража бўлади.\nБухоро ва Навоий вилоятларида айрим жойларда ёмғир ёғиши мумкин, момақалдироқ эҳтимоли бор. Ғарбий шамол 7−12 м/с тезликда эсиб, 15−20 м/с гача кучайиши мумкин. Ҳарорат кечаси — +12…+17, кундузи — +15…+20 даража бўлади.\nҚорақалпоғистон ва Хоразмда ҳаво ўзгариб туради, ёғингарчиликлар бўлмайди. Шарқий шамол 7−12 м/с тезликда эсади. Ҳарорат кечаси — +6…+11, кундузи — +13…+18 даража бўлади.\nМамлакатнинг тоғли ҳудудларида ҳаво ўзгариб туради, вақти-вақти билан ёмғир ёғиши, момақалдироқ бўлиши кутилмоқда.Ғарбий шамол 7−12 м/с тезликда эсади, айрим жойларда 15−20 м/с гача кучайиши мумкин. Ҳарорат кечаси — +7…+12, кундузи — +10…+15 даража атрофида бўлади.\n«Газета.uz» 4 822\n27 апрель 2017, 09:13\nКун ҳам, ҳаво ҳам, ёмғиру жала ҳам Оллоҳники, енгил ва осон, талофатсиз ўтсин, деб дуо қиламиз.


Шимолий Корея ўз ядровий дастури борасидаги олти томонлама музокараларга қайтиш ниятида эканини тасдиқлади.\nШимолий Кореянинг расмий ахборот агентлигига кўра, Пхеньян олти томонлама музокараларга, сўзлашувлар чоғида Қўшма Штатлар Шимолий Кореяга нисбатан жорий қилган молиявий сакнциялар масаласи ҳам ҳал этилиши шарти билан, қайтишга розилик берган.\nАҚШ Давлат котибининг ёрдамичиси Кристофер Ҳилл Шимолий Корея ядровий дастури борасидаги олти томонлама музокаралар ноябр ёки декабрда бошланиши кутилаётганини маълум қилди.\n“Қўшма Штатлар Пхеньяннинг ядровий бўҳрони ҳал этилишида “жиддий силжишлар” рўй беришига умид қиляпти”, - деди Ҳилл Пекинда қилган чиқишида.\n“Бироқ”, - деди Америка дипломати, “Шимолий Корея янги ядровий синовлар ўтказмаслик борасида аниқ ваъдаларни бергани йўқ. Шу боис, БМТ Хавфсизлик кенгашининг Шимолий Кореяга нисбатан жорий қилган санкциялари кучда қолади”, - деб қўшимча қилди АҚШ Давлат Департаменти расмийси.\nАҚШ Президенти Жорж Буш Пхеньянни олти томонлама музокараларга қайтишга кўндиришда қўшган ҳиссаси учун Хитойга миннатдорчилик билдирди.\n“Мен жуда мамнуман ва олти томонлама музокараларни қайта бошлаш борасидаги келишувга эришилган учрашув ташаббуси учун Хитойга миннатдорчилик билдирмоқчиман. Мен доим Қўшма Штатлар бу муҳим масала ҳал этиладиган музокаралар столида ўз ҳамкорлари билан бирга бўлиши жуда муҳим, деб ҳисоблаб келганман”, - деди Буш.\nОлти томонлама музокараларда, Жанубий Корея, Япония ва Россия ҳам иштирок этади. Томонлар Пхеньяннинг музокараларга қайтишини олқишлади.


18:48 / 17.07.2019 | Мухаммад | 1017\nАссалому алайкум! Азиз устозлар, мана сал кам бир хафтадан бери намоз ўшқий олмаяпман. Бунинг сабаби бир хафтача олдин бурнимни операция қилдирган эдим. Оператсиядан кейинги наркоз, қон чиқиб туриши оқибатида бир икки кун ўқий олмадим. Уйдагилар хам хозирча ўқимай тур дейишяпти. Наркоз тасири тўлиқ тарқамаган, эгилсам харакат бошласам бошим сал оғрияпти. Бу холатимда мен нима қилай, намозда узр йўқлигини биламан, яна шу масала хам бор мен жунуб холини хам ўтказган эдим. Бурнимга ўрнатилган (нафас олиш учун) пласмасса шланка борлигидан ғусл хам қилолмайман. Бу холларимни хисобга олсак мен нима қилай? Узоқ вақт намоз ўқимай юриш кўнглимни ғаш қиляпти.\n– Ва алайкум ассалом! Ғуслни қилишда буруннинг ичигача эмас юмшоғигача сув етказилса кифоя қилади. Агар шу ҳам зарар қилса буринни устини ювиб ичини ювмасдан бармоқларингизни ҳўллаб ичига тиқиб ғуслни қилаверасиз. Намозни эса тухалгунча қиёмда туриб, рукуъ ва саждани ишора қилиб ўқийсиз.\nИслом енгиллик динидир. Бу динда мусулмонлар ноиложликка солиб қўйилмайди. Улар қодир бўлмайдиган ибодатларга буюрилмайди. Шу билан бирга исломда намозга қаттиқ эътибор берилади ва уни адо қилиш учун турли чоралар топиб берилади. Аслида касал кишига агар тоқати кўтарса, намозни биз юқорида зикр қилиб ўтган суратда адо қилиши учун рухсат берилади.\nقال رسول الله ﺼﻞ ﺍﷲ ﻋﻟﻴﻪ ﻭ ﺴﻟﻡ يصلى المريض قائما فان لم يستطع فقاعدا فان لم يستطع فعلى قفاه يؤمي ايماء فان لم يستطع فالله تعالى احق بقبول العزر منه\nРасулуллоҳ соллаллоҳу алайҳи васаллам : “Касал киши намозни туриб ўқийди, агар унга қодир бўлмаса, ўтириб ўқийди. Унга ҳам қодир бўлмаса Аллоҳ таоло унинг узрини қабул қилишга ҳақлироқдир” деганлар.\nАммо қиём туришдан ожиз бўлса ёки касали кучайиб кетишидан хавф қилса, ё шифонинг кечикишига шу қиём туриш сабаб бўлса, у ҳолда ўтириб намоз ўқийди.\nقال رسول الله ﺼﻞ ﺍﷲ ﻋﻟﻴﻪ ﻭ ﺴﻟﻡ لعمران بن حسين صلى قائما فان لم تستطع فقاعدا فان لم تستطع فعلى الجنب تؤمي ايماء\nРасулуллоҳ соллаллоҳу алайҳи васаллам : “Имрон ибн Ҳусайнга: тик туриб ўқигин, агар қодир бўлмасанг, ўтириб ўқигин, агар бунга ҳам қодир бўлмасанг, ёнбошлаб ишора қилиб ўқигин” дедилар.\nЛекин рукуъ , саждаларини тўлиқ қилади. Агар рукуъ ва саждага қодир бўлмаса,ҳудди ташаҳҳудда ўтирган каби чап оёғини тўшаб, ўнг оёғини тик қилган ҳолда ўтиради. Бу энг афзалидир. Агар бунга ҳам қодир бўлмаса, хоҳлаган суратда ўтиради ва рукуъ ҳамда саждаларни боши билан ишора қилади. Бунда рукуъ учун бошини озроқ эгса, сажда учун кўпроқ эгади.\nАгар саждага ожиз бўла туриб, рукуъга қодир бўлса ҳам, барибир иккиси учун ишора қилади. Саждага имкони йўқ касалнинг ишора билан қилган саждаси кифоя қилади. Аммо унинг сажда қилиши учун бирон нарсани юзи баробар кўтариб қўйиши жоиз эмас. Имо-ишора билан намоз ўқишлик тик турган ҳолда ҳам, ўтирган ҳолда ҳам дурустдир. Лекин касал кишининг ўтириб имо-ишора билан намоз ўқиши афзал ҳисобланади. Агар ўтиришга сажда қилишга ожиз бўлса, у ўнг тамон билан қиблага юзланган ҳолда ёнбошлаб ётади, шу афзалдир. Бўлмаса чалқанчасига ётиб, оёқларини қибла тамонга узатади, тиззасини эса бироз букиб олади. Бошни бироз кўтариш учун орқага ёстиқ қуйилади. Бу унисидан кўра афзалдир. Шу ҳолда имо-ишора қилиб намозни ўқийди.\nАгар соғлом киши намоз асосида касал бўлиб қиёмга қодир бўлмай қолса, ўша зоҳоти ўтириб ишора билан намозни тугатади. Агар ўтиришга ҳам мажоли келмай қолса, унда чалқанчасига ётади ва намозни ишора билан охирига етказади. Ишора фақат бош билан қилинади.Агар бошни қимирлата олмай қолса, кўз ёки қош билан ишора қилмайди,ҳамда қалби билан ҳам намознинг арконларини ижро этмайди. Ушбу ҳолда намозни кечиктиради ва тузалгандан кейин эса қазосини ўқиб беради. Агар шу ҳолатда 6 вақт намозни ўқий олмаган бўлса унда тузалгач, уларнинг қазосини ҳам ўқимайди. Чунки бу ҳолатда у ҳушидан кетганнинг ҳукмида бўлади. Валлоҳу аълам!\nЁрдам беринг илтимос! Қандай дуоларни ўқишим керак?\nЗарур масалалар хусусида батафсил жавоб берсангиз\nЎзини осган одамни аҳволи нима бўлади?


ЎзА - Ўзбекистонда ишбилармонлик муҳити сезиларли даражада ўсди\nМаълумот ўрнида айтиш жоиз, баҳолаш Германиянинг ИФО институти томонидан ишлаб чиқилган «Бизнес иқлими индекси» методологияси асосида амалга оширилган.\nКорхоналарни ўрганиш икки йўналишда олиб борилди: бизнеснинг ҳозирги ҳолатини сифатли баҳолаш ва тадбиркорларнинг кейинги 2-3 ой ичида ўз бизнесларини ривожлантириш истиқболига бўлган умиди.\nЎзбекистондаги бизнес иқлимини баҳолаш натижаларига кўра, қуйидагилар аниқланди:\nИқтисодий тадқиқотлар ва ислоҳотлар маркази Жамоатчилик билан алоқалар хизмати берган маълумотга кўра, бизнеснинг жорий ҳолати кўрсаткичи 30 пунктни ташкил этди (ўтган ойга нисбатан 15 пунктга кўпайган). Бу эса бизнеснинг жорий ҳолати билан боғлиқ ишбилармонлик кайфияти ўрта даражада ижобий эканлигини англатади.\nСўнгги 2-3 ой ичида бизнеснинг ривожланиш истиқболлари кўрсаткичи 74 пунктни ташкил этди, бу эса ўтган ойга нисбатан 44 пунктга кўпайганидан далолатдир.\nБизнес иқлими кўрсаткичи эса 51 пунктни ташкил қилди. Бу ўтган ойга нисбатан 29 пунктга кўпайганини англатади. Эътиборли жиҳати, мутахассислар томонидан Ўзбекистондаги бизнес иқлими «яхши» деб баҳоланмоқда.


ЎзА - Майкл Селман Навоийда нимани мўлжалламоқда?\n11.09.2018 17:49 Чоп этиш версияси\nАмерика Қўшма Штатларининг қурилиш соҳасидаги йирик компанияларидан бири – “Calatrava Grace Corporation” делегацияси Навоий вилоятига ташриф буюриб, ҳудудда бизнес юритиш имкониятлари билан танишди.\nВилоят ҳокими Қ.Турсунов меҳмонларни ташриф билан қутлар экан, уларни воҳада тадбиркорликни йўлга қўйиш, бизнес юритиш борасида мавжуд имкониятлар ва мамлакатимизда хорижий сармоядорлар учун яратилган имтиёзлар билан таништирди.\n“Calatrava Grace Corporation” компанияси раҳбари Майкл Селман ва ижрочи директор Майкл Калатрава бошчилигидаги делегация “Навоий” эркин иқтисодий зонасида ҳам бўлиб, у ердаги корхоналар фаолияти билан танишди. Бундан ташқари, инвесторлар собиқ “УПП” акциядорлик жамиятининг бўш турган биноларини кўздан кечирди.\n– Давлатимиз раҳбарининг жорий йил 5 июндаги “Навоий” эркин иқтисодий зонаси фаолиятини кенгайтириш ва Навоий вилоятида кичик саноат зоналарини ташкил этиш чора-тадбирлари тўғрисида”ги қарори билан эркин иқтисодий зонага собиқ “УПП” ва "Автотрансстроймеханизация” акциядорлик жамиятларига тегишли бинолар қўшиб берилди, – дейди “Навоий” эркин иқтисодий зонаси дирекцияси директори Азамат Файзиев. – Шу боис, эркин иқтисодий ҳудуд ҳамда Навоий шаҳрида жойлашган мазкур объектлар ўртасида инфратузилма тармоқлари, хусусан, темир йўллар ва бошқа бинолар барпо этилади. Айни пайтда бу борада лойиҳа ҳужжатлари тайёрланмоқда. Америкалик ҳамкорларимиз бунга кўмаклашиш мақсадида вилоятда модулли блоклар ишлаб чиқаришни режалаштирган.\nДарҳақиқат, юртимизда сармоядорлар учун яратилаётган кенг шароит ва имкониятлар ишбилармонлик муҳитини мустаҳкамлаш, жойларда ишлаб чиқариш ҳажмини оширишга хизмат қилмоқда. Бу эса хорижий компанияларнинг Ўзбекистонга қизиқишини янада кучайтирмоқда.\nН.Раҳимов, С.Аслонов (сурат), ЎзА


13 май куни қандай об-ҳаво кузатилади?\nЎзбекистон гидрометеорология хизмати марказининг хабар қилишича, 13 май куни Тошкент шаҳрида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +18 ... +20 даража, кундузи +25 ... +27 даража иссиқ бўлади. Сониясига 7-12 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +15 ... +20 даража, кундузи +25 ... +30 даража иссиқ бўлади. Сониясига 5-10 метр тезликда шамол эсади.\nБухоро ва Навоий вилоятларида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +13 ... +18 даража, кундузи +25 ... +30 даража иссиқ бўлади. Сониясига 5-10 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +15 ... +20 даража, кундузи +25 ... +30 даража иссиқ бўлади. Сониясига 5-10 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +13 ... +18 даража, кундузи +25 ... +30 даража иссиқ бўлади. Сониясига 5-10 метр тезликда шамол эсади.\nФарғона водийси вилоятларида ҳам ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +15 ... +20 даража, кундузи +25 ... +30 даража иссиқ бўлиши кутиляпти. Сониясига 5-10 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +7 ... +12, кундузи +12 ... +17 даража илиқ бўлади. Нурафшонда эса кечаси +15 ... +20, кундузи +25 ... +30 даража исиши мумкин. Сониясига 5-10 метр тезликда шамол эсади, 12-17 метргача кучайиши мумкин.


Ўш вилоят милициясининг маълум қилишича, воқеа Ўзган тумани Қуршоб қишлоғида 8 январ куни содир бўлган. Бу ерда “Датқа –Кемин” электр тармоғи қурилишида ишлаётган хитойликлардан бири қўл телефонини йўқотиб қўйган. У ва унинг ҳамкасблари қуршоблик Муратали Сасиковни телефонни ўғирлаганликда гумонлаб гаровга олган ва ўз ётоқлари бўлган “Астан-Ата” қаҳвахонасига олиб кириб калтаклаган.\nМураталининг отаси Камал Сасиков воқеа қандай бошланганини айтиб берди:\n- Кечки соат олти яримларда ўғлим телефон қилди. “Хитойлар мени ётоқхонасига олиб кириб кетиб, қўйиб юборишмаяпти”, деб айтди. Воқеа жойига борсам хитойларнинг ҳаммаси маст, қўлларида арматураларни ушлаб туришибди. Улар мени, хотинимни, яна бир аёлни ва 2-3 та милиция ходимини гаровга олиб, қаттиқ калтаклашди. Ҳаммамизнинг бошимиз ёрилди, менинг қўлим синди, -деди Камал Сасиков.\nХитойликлар маҳаллий аҳоли ва милиция ходимларини гаровга олиб калтаклаётгани тўғрисидаги хабар тез орада қишлоққа ёйилиб кетди. Шундан сўнг маҳаллий аҳоли вакилларидан юзга яқин одам хитойликларнинг ётоқхонасига бостириб кирган ва уларни калтаклаган. Муштлаш натижасида хитойликлар ётоқхона сифатида фойдаланиб келган “Астан-Ата” қаҳвахонаси вайрон этилган.\n- Тунги соат тўққиз ярим - ўнларда махсус хизмат одамлари, бу ерга йиғилган қирғизлар “Астан-Ата” қаҳвахонасига бостириб кириб бизни қутқариб олишди, -деди Камал Сасиков.\nАхборот агентликлари тарқатган хабарларга қараганда, муштлашувдан сўнг 19 хитойлик ва 9 қирғизистонлик, жами 28 одам касалхонага мурожаат қилган. 24.kg ахборот агентлигига кўра, 2 хитойлик касалхонанинг реанимация бўлимида оғир аҳволда ётибди. Бироқ бу маълумот расман тасдиқланмаган.\n- Хитойликлардан 7 киши, маҳаллий аҳоли вакилларидан 4 киши касалхонага ётқизилган. Шунингдек, милиция ходимларидан 5 киши ҳам шифокорларга мурожаат қилган, -деди Ўзган тумани ҳокими Аттокур Тажибаев.\nҚуршобликлар Хитой ишчилари ўз қишлоқларига жойлаштирилганидан бери ўз норозиликларини билдириб келадилар. Қишлоқ аҳолисига кўра, хитойликлар хожатхонадан фойдаланмайди. Ариқлардаги сувларни булғайди. Маҳаллий аҳолининг бу борадаги огоҳлантирувларига эса хитойликлар аҳамият бермайди.\n- Ўзингларни шундай тутсанглар қишлоқликлар билан урушиб қоласизлар, деб кўп марта хитойликларни огоҳлантирганмиз. Бундай муштлашув бир куни бўлиши керак эди. Мана, бўлди ҳам, -деди қуршоблик Манап Қошуев.\nЎш вилоят ички ишлар бошқармаси бошлиғи ўринбосари Талантбек Шатмановнинг айтишича, Қуршобдаги муштлашув бўйича жиноят иши очилган. Унинг айтишича, қирғизистонликларни гаврога олиб калтаклаган хитойликлар ҳам, уларни калтаклаб, қаҳвахонани вайрон қилган қирғизистонликлар ҳам жиноий жавобгарликка тортилади.


Инсон ўз ўлимини аввалдан сезар экан — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Bu qiziq/Инсон ўз ўлимини аввалдан сезар экан\nИнсон ўз ўлимини аввалдан сезар экан\n0 1 253 Less than a minute\nАмерикалик бир гуруҳ олимлар минглаб беморларнинг касаллик тарихини ўрганиб чиқишиб, инсонда ўз ўлимини аввалдан сезиш қобилияти мавжуд деган хулосага келишди.\nРИА «ФАН» хабар қилишича бу сир инсондаги гармонларнинг ўзгариши билан боғлиқ. Инсон организми мустақил равишда асаб системасини яқинлашиб келаётган ўлимга тайёрлаб боради, шунинг учун кўпчилик беморлар руҳий тушкунликка тушишади ва талвасага тушиб қолади.\nБундан аввал Прайтзкер Тиббиёт мактаби доктори Либерман инсон ўлимини аниқлаш тестини ишлаб чиққанлигига муваффақ бўлганлигини эълон қилган эди. У 80 нафар кекса ёшдаги кишиларни тестдан ўтказди ва ҳақиқатан ҳам уларнинг ярми бир йил ичида вафот этишди.\nБаъзи одамлар ўлимидан аввал яқин кишиларни излаб боришади ва улар билан чин дилдан суҳбатлашади, ҳаттоки видолашади ҳам. Аммо нима бўлаётганини ўша одамларнинг ўзлари ҳам тушунтириб бериша олмайди.\nҚисқагина умр кечиришига қарамасдан кимлардир ўзининг ҳаётида қанча-қанча инсонларга яхшилик қилишади, уларнинг хотирасида илиқ таасурот қолдиришади, аммо шундай одамлар борки ўзгаларга шунчалик кўп озор берадики, ўлганидан кейин уларни ҳатто яқинлари ҳам эслашмайди.\nЯнгилик! Сурхондарёда бодом гуллади\nЯна қуёш портладими?


Материалы за Август 2018 года » "Навоий Дори-Дармон" АЖ\n"Навоий Дори-Дармон" » Материалы за Август 2018 года\nМустақилликнинг 27 йиллиги муборак бўлсин!\nЭркинлик, хуррият – таърифга сиғмайдиган туйғудир. Истиқлол - нурли истиқболнинг ибтидоси, тобеликнинг интихоси. Озодлик –мудроқликнинг поёни, юракдаги зулматнинг адоғи.\nСоғлиқни сақлаш вазирининг буйруғи билан янгиланган Асосий дори воситалари рўйхати тасдиқланди, деб ёзмоқда Norma.\nЭслатиб ўтамиз, «Дори воситалари ва фармацевтика фаолияти тўғрисида»ги Қонуннинг 4-моддасига мувофиқ, давлат асосий дори воситалари, шунингдек тиббий буюмлар олиниши имкониятини ва уларнинг сифатини кафолатлайди.\nЎзбекистон Республикаси Соғлиқни сақлаш вазирлигининг асосий дори воситалари ва тиббий буюмлар рўйхатини тузиш бўйича йўриқномасининг 4-бандига мувофиқ эса мазкур рўйхат қуйидагилар учун ишлатилади:\n• тиббиёт муассасалари эҳтиёжлари таҳлили;\n• ДВни рационал харид қилиш ва тарқатиш;\n• ДВга сарфланган харажатларнинг ўрнини қоплаш схемаларини ишлаб чиқиш;\n• тиббиёт ходимларини ДВни тўғри ишлатишга ўқитиш;\n• асосий дори воситаларини миллий фармацевтик корхоналар томонидан ишлаб чиқаришни жадаллаштириш;\n• асосий дори воситалари ва нархлар боғлиқлиги бўйича мониторинг олиб бориш;\n• мурувват ва бошқар турдаги ёрдам кўрсатиш учун тузилган дори воситалари рўйхати тўғрилигини баҳолаш;\n• самарасиз дори воситаларини айланмадан чиқариб ташлаш;\n• тобора фаол ва безарар ДВни қўллаш йўли билан харажатларни камайтиришга эришиш.\nҚабул қилинган ҳужжат аввалгисидан салмоқлироқ. Эски рўйхат 328 та позициядан иборат бўлган. Янгисидан эса 820 та позиция ўрин олган. Бундан ташқари, дори воситалари 3 турга бўлинган:\n• умумий асосий дори воситалари;\n• вояга етмаганлар учун мўлжалланган асосий дори воситалари;\n• доривор ўсимликлар сақловчи дори воситалари.\nҲужжат 30.07.2018 йилдан кучга кирди. манба: Kun.uz


"Дунë Обамага мунтазир..."\n14 апрел 2021, Тошкент вақти: 13:24\nАҚШ нинг 44-президенти бўлиши кутилаëтган Барак Обама 2 ноябр куни Оҳаëдаги сайловолди намойишида ўз тарафдорлари олдида сўзламоқда.\n2008 йил давомида Оқ уй учун борган кескин рақобат ниҳоят ўз белгиловчи нуқтасига етди ва 4 ноярб куни Америка сайловчилари демократ Барак Обама ëки республикачи Жон Маккейндан бири учун овоз берадилар.\nЎз сайловолди кампаниясини ибтидодан интиҳога қадар ўзгаришлар зарурати устига қурган Обама сайлов олдидан ўтказилган сўнгги ижтимоий сўров натижаларига кўра¸ ўз рақибидан анча олдинда бормоқда.\nРойтерс-Зогби¸ шунингдек СНН умуммиллий сўровларида Маккейндан 7 фоизча олдинда бораëтгани кўрилган Обаманинг¸ анъанавий республикачи штатлар¸ шунингдек Флорида ва Оҳаë каби белгиловчи штатларда ҳам¸ ўз рақибидан сезиларли устунликка эгалиги қайд этилмоқда.\nАммо навбатдаги АҚШ президентининг ким бўлишини ижтимоий сўров хулосалари эмас¸ балки 4 ноябр кунги овоз бериш натижалари ҳал қилади. Шу боис¸ на Обама ва на Маккейн сўнгги соатларда ҳам кураш суръатини пасайтирмасдан¸ америкаликларни ўзлари учун овоз беришга чорлашни давом эттирмоқдалар.\n“Сўнгги кунларда биз нафақат бир кун¸ балки бир дақиқа ва бир сония ҳам курашни сусайтириб¸ бемалол бўлишни ўзимизга эп кўра олмаймиз. Шунча нарса қиморга тикилган бир пайтда бўшашишга ўрин йўқ. Биз курашни сўнггига қадар давом эттириб¸ бу сайловда ғалаба қозонишимиз шарт. Бу тарихий ғалаба айнан Оҳаëда юз беради”¸ - деди сайлов натижаларини белгиловчи штат ҳисобланмиш Оҳаëдаги сайловолди намойишида Обама.\nРеспубликачи Жон Маккейн ҳам Пенсилваниядаги чиқишида ўз тарафдорларини айни Обама каби сўнгги сонияга қадар курашга даъват қилди.\n“Дўстларим¸ мен жуда кўп сайлов кампанияларини кўрганман ва ғалаба имконининг ҳамон қўлимизда эканини айта оламан. Бу қадар шижоат ва қўллов билан биз албатта Пенсилванияда ғалаба қозонамиз¸ сайловларни ютамиз. Мен буни ҳис этиб турибман”¸ - деди сўров натижаларига қасдма-қасд республикачи сенатор Маккейн.\nАйрим сўров натижалари Обамага президентлик учун лозим бўлган 270 ўрнига 320 дан ошиқ электорал овозини бериб бўлганига қарамай¸ 4 ноябр кунги сайлов натижалари кутилмаган бўлиши мумкин. Бундай эҳтимолнинг ҳамон мавжудлигига қарамай¸ нафақат АҚШ¸ балки қолган дунë жамоатчилиги ҳам Барак Обамани бир минути кам президент деб эълон қилди.\n“Яқин-яқинларгача америкаликлар ўзларининг миллион йилда ҳам отасининг исми Ҳусайн бўлган қора танли одамни президент қилиб сайлашларини хаëлга ҳам келтира олмас эдилар. Аммо кейинги саккиз йил давомида республикачилар олиб борган ҳалокатли сиëсат¸ бу эртакнамо имконни реаликка айлантирди“¸ -деб ëзди Обамани қўллаб-қуввалашини очиқлаган Нюсвик журнали ўз сўнгги сонида.\n“Иқтисодий ва молиявий таназзул¸ Ироқ ва Афғонистондаги урушнинг кети кўринмаëтгани¸ АҚШ обрўсининг халқаро майдонда мисли кўрилмаган даражада тушиб кетгани ва ниҳоят Жон Маккейн кампаниясининг ифлос сайловолди ҳийла-найранглари¸ америкаликларнинг кўзини очди ва уларни ирқий ва диний мансубликдан кўра муҳимроқ масалалар борлигини тан олишга мажбур қилди.\nДини ва ирқидан қатъий назар барча учун янги илҳом ва умид манбаига айланган сенатор Обама¸ бутун дунë сизнинг президент бўлишингизни орзиқиб кутмоқда”¸ - деб ëзди душанба куни Ғарб нашрларидан яна бири.


Тинчлик ва хотиржамлик.\nУларнинг қанчалар буюк неъмат эканини ҳис қилиш учун ушбу неъматларни бой бериб қўйган халқларнинг аҳволига ибрат кўзи билан биргина қараб қўйишнинг ўзи кифоя.\nМуқаддаси динимиз ана шундай улуғ неъмат бўлмиш тинчлик ва хотиржамликка тарғиб қилиш баробарида зулм қилиш, озор бериш, бировнинг ҳаққини ейиш, жосуслик, ғийбат, ёлғончилик, ёлғон гувоҳлик бериш, чақимчилик, иғво-фитна чиқариш, беҳуда қон тўкиш каби ёмон иллатларни қоралайди.\nАллоҳ таоло Қуръони каримда шундай марҳамат қилади: “Эй, имон келтирганлар! Исломга (тинчликка) тўлиғича кирингиз ва Шайтоннинг изидан эргашмангиз! Албатта, у сизларга аниқ душмандир” (Бақара сураси, 208-оят).\nИсломнинг маъноларидан бири – тинчлик. Исломда тинчлик инсон қалбидан бошланади. Сўнг қалбдаги бу тинчлик оилага кўчади. Ислом оила тинчлиги учун зарур бўлган барча чораларни ишга солади. Оиладаги тинчлик қариндош-уруғ, қўни-қўшнилар орасига кўчади. Сўнгра бу тинчлик жамиятга ўтади. Давлат миқёсидаги тинч яшашга эса жамият тинч бўлгандагина эришилади. Низом шундай. Тинчлик ҳукм сурмоқдами, демак, барча нарса ўз ўрнида амалга оширилади. Барча бахтли ҳаёт кечиради.\nПайғамбаримиз Муҳаммад мустафо соллаллоҳу алайҳи ва салламдан саҳобалар: “Мукаммал инсон ким?”, деб сўрашганда, у зот соллаллоҳу алайҳи ва саллам: “Тили ва қўли билан бошқаларга озор бермаган киши”, дея марҳамат қилганлар. Бошқа ҳадисларида ҳатто ҳидидан ҳам бошқалар озор топмаслигига буюрганлар.\nДарҳақиқат, мусулмон киши жамият учун нафақат яхшиликни раво кўрмоғи, ёмонликлардан тийилмоғи ва бошқаларга азият беришдан ҳам узоқ бўлмоғи лозим.\nДиндан дунёвий мақсад учун фойдаланиш, дин ниқоби остида динга ёт бўлган ишларни амалга ошириш аслида динда бўлмаганларнинг ишидир. Бу ишлари орқали улар одамларни диндан бездириб, бошқаларнинг мусулмонларга салбий назар билан қарашига сабаб бўладилар.\nБугунги кунда баъзи бир мутассиб оқим вакиллари динни ўзларича талқин қилиб, фирқаларга бўлиниб, мусулмонлар орасида қанчдан-қанча кўнгилсизликлар келтириб чиқарганликлари барчага маълум.\nИслом динининг мусаффолиги унда барча инсоний фазилатларнинг мужассамлиги, инсонларни гўзал ахлоқу одобга тарғиб қилишдадир.\nРасулуллоҳ соллаллоҳу алайҳи ва саллам: “Пайғамбар бўлиб келишимнинг асосий боиси, гўзал ахлоқларни такомилига етказишдан иборатдир” (Имом Молик ривояти), деганларида Ислом динининг асл мазмун-моҳияти ифодалаб берганлар.\nХулоса қилиб айтганда, Ислом динининг ҳар бир жамиятга ва ҳар бир замонга муносиб келишининг асосий сабабларидан бири – у инсон табиатини тўла қамраб олганидадир.\nБуюк Аллоҳ таоло ер юзига тинчликни барқарор айласин!\n«Мирёқуббой Мирҳакимбой» жоме масжид имом-хатиби\n776 марта ўқилди\nДругие материалы в этой категории: « Онанинг танбеҳи: "Маккага имом бўлгур"\t“Ёмон суҳбатдошдан ёлғизлик яхши” »


ЎзА - Қирғизистон мактабларида ислом дини тарихини ўргатиш тажриба тариқасида синаб кўрилади\nҚирғизистон мактабларида ислом дини тарихини ўргатиш тажриба тариқасида синаб кўрилади\n(Олма-отадан ЎзА мухбири Анора Содиқова хабар қилади)\nАввал хабар берганимиздек, Қозоғистоннинг Олма-ота шаҳрида “Зўравонликка етакловчи экстремизмга қарши курашишда ОАВнинг роли” мавзусидаги халқаро форум давом этмоқда.\nУнда Марказий Осиё давлатларининг медиамутахассислари экстремизмга қарши курашишнинг самарали усуллари ҳақида ва мамлакатлардаги вазиятлар бўйича маълумот берилди. Хусусан, Қирғизистонда 700 нафарга яқин ёшлар интернет тармоғида экстремистик гуруҳларга ўралашиб қолгани аниқланган. Уларнинг 70 нафари эса ижтимоий тармоқларда экстремистик гуруҳларнинг видеоларини ўз саҳифаларида бўлишиб, уларга “лайк” босиб хайрихоҳлик билдирганлари учун жиноий жавобгарликка тортилган.\nАчинарлиси, уларнинг бари 18-20 ёшдаги ўсмирлардан иборат.\nҚирғизистонлик мутахассис, сиёсий фанлар номзоди Нургул Есенаманованинг айтишича кўпинча мамлакат чегараларига яқин шаҳарларда жойлашган қишлоқларда экстремистик гуруҳларга қўшилган аҳоли сони юқорилиги кузатилмоқда.\nН.Есенаманованинг таъкидлашича, мактабларда ислом динини алоҳида фан сифатида ўргатиш масаласи Қирғизистонда ҳам долзарб. Бу давлатда айни дамда “Дунё динлари тарихи” дарслиги ишлаб чиқилмоқда. Ушбу китоб мактабнинг 9-10 синф ўқувчиларига мўлжалланган. Мазкур китоб аввалига Қирғизистоннинг 50 та мактабида тажриба-синов тариқасида ўқитилиши кутилмоқда.\nФорумда маъруза билан иштирок этган Ўзбекистон Халқаро Ислом академияси илмий тадқиқотлар маркази раҳбари, профессор Бахтиёр Бобожоновнинг фикрича, мактабларда дин пешволарини дарс бериши тўғри танлов бўлмаслиги мумкин. Чунки, дин пешвоси ислом ҳақида тушунча берар экан, ҳиссиётга берилиши, дарс даъватга айланиб кетиши мумкин. Баъзи давлатларда ислом дини дарсларидан сўнг, мактаб ўқувчилари рўмол ўрамаган синфдошларига ва ўқитувчиларга тазйиқ ўтказган ҳоллар ҳам кузатилган. Профессорнинг таъкидлашича, шу сабабли мактабларда ислом дини бўйича таълим беришни чеклаш тўғри эмас. Мактабларда бошқа динлар қатори ислом дини ҳақида ҳам тушунча берилиши маълум даражада ёшларнинг экстремистик гуруҳлар домига тушиб қолишининг олдини олади.


Месси "МЮ" трансферини йўққа чиқармоқчи\n27 март, 2017, 09:00\nИспания чемпионлиги учун "Реал" билан рақобатлашаётган "Барселона" клуби етакчиси Лионель Месси кутилмаганда "Манчестер Юнайтед"нинг трансфер режасини барбод қилишга урина бошлади.\nМаълумки, "Манчестер Юнайтед" бош мураббийи Жозе Моуриньо ёзги трансферлар мавсумида "Барселона" ҳимоячиси Хорди Альбани ўз таркибига қўшиб олишни мақсад қилган. Футболчи ҳам Манчестерга кўчиб ўтиш ниятида.\nБироқ, Лионель Месси ўз жамоадошини Каталонияда олиб қолмоқчи. Лионель агар Хорди Альба кетса, "Барселона"нинг чап қанот ҳимоси парокандаликка юз тутишидан хавотирди. Чунки каталонияликлар ўнг қанот ҳимоясида ишончли ўйнаб келган Даниэль Алвесдан воз кечган ҳали ҳам унинг уўрнини босадиган футболчи топа олмади.


Rost24 - Йил якунига қадар талабаларнинг 41 фоизи турар-жой билан таъминланади, – Олий ва ўрта махсус таълим вазирлиги\nОлий ва ўрта махсус таълим вазирлиги Rost24 ахборот сайтида чиққан таҳлилий мақолага муносабат билдирди.\nСайтимизда “Қўним топмас талаба, қачон қилар ғалаба?! – Тошкентдаги талабаларнинг 87 фоизи талабалар турар жойидан қуруқ қолган” номли мақола эълон қилинган эди. Унда бугунги кунда талабаларни қийнаб келаётган турар-жойлар муаммоси ва уларнинг ечими ҳақидаги масалалар кўтарилган эди.\nУшбу мавзу юзасидан Олий ва ўрта махсус таълим вазирлиги қуйидагича муносабат билдирган:\nТалаба – “Илм талаб қилувчи” деганидир. Ҳар бир ёш, албатта, талаба бўлиш истаги билан улғаяди. Бундай бахтга эса ўқиб, кўп изланган ёшлар эришадилар. Бугунги кунда Ўзбекистонда замонавий таълимга қаратилган эътибор, кадрларни танлаш соҳаларидаги ислоҳотлар, эртанги кунга бўлган ишонч руҳи олий таълимга бўлган қизиқишни янада кучайтирмоқда. Бу эса республикада ёшларнинг олий таълим билан қамровнинг ошиб бориши билан ҳамоҳанг кечмоқда. Олий таълимга талабалар қамровининг ошиши натижасида талабалар турар-жойига бўлган эҳтиёжнинг ҳам ошишига олиб келмоқда.\nТан олиш керак, бугун бу эҳтиёжни тўлиқ қондиришнинг имкони бўлмаяпти. Сабаби нимада?\nЮртимизда 2016 йилда 80 та олий таълим муассасаси фаолият юритган бўлса, бугунги кунга келиб улар сони 144 та етди. Бундан кўзланган асосий мақсад битта кўзлаган манзилимизга кўпроқ натижа билан тезроқ етишиш. Бу жараёнда эса, албатта, айрим муаммоларнинг ечими бироз кечикиши мумкин. Аммо ишонинг, улар ечимсиз қолиб кетмайди, босқичма-босқич ҳал қилиб борилади ва борилмоқда ҳам. Фақат уларнинг натижасини кўриш учун бироз вақт керак бўлади, холос.\nҲозирда ижтимоий тармоқларда талабаларни турар-жой билан таъминлаш масаласи муҳокама мавзусига айланмоқда. Буни эслатган, айниқса, талабалар учун жон куйдирган инсонларга чуқур миннатдорлик билдирган ҳолда бугунги кунга қадар мазкур масала юзасидан амалга оширилган амалий ишлар бўйича айрим рақамларга ҳам тўхталиб ўтмоқчимиз.\nАйни кунларда ҳам олий таълим муассасалари (ОТМ) томонидан имкониятдан келиб чиққан ҳолда талабаларнинг турар-жойга бўлган эҳтиёжларини қондиришга ҳаракат қилинмоқда.\nХусусан, 2020/2021 ўқув йилида давлат олий ўқув юртларига қарашли 228 та талабалар турар-жойининг умумий қуввати 59минг, умумий эҳтиёж эса 208,4 минг бўлиб, унинг 28 фоизи таъминланган ва қўшимча 149,4 минг ўринли талабалар турар-жойига талаб мавжуд эди. 2021/2022 ўқув йилида олийгоҳларга қабул натижасига кўра, ётоқ ўринларига эҳтиёж 223мингга етди. Шундан 80 минг нафари, яъни эҳтиёжнинг 36 фоизини қондириш имкони яратилди. Ниманинг ҳисобидан?\nҲукуматнинг тегишли кўрсатмаларига мувофиқ масъул вазирлик ва идоралар томонидан талабалар турар-жойига бўлган эҳтиёжни босқичма-босқич қондиришнинг аниқ ва манзилли чоралари белгиланди.\nУларга кўра, талабалар турар-жойларидаги мавжуд яшаш хоналарини оптималлаштириш ва икки ярусли кроватларни жорий этиш орқали қўшимча 20 минг ўрин ташкил этиш ҳисобига мавжуд ётоқхоналарнинг умумий қуввати 80минг ўринга етказилди.\nБугунги кунда Тошкент шаҳридаги давлат ОТМда талабалар турар-жойига эҳтиёжманд талабалар сони 72,5минг нафарни ташкил этади. Улардан 28,5минг нафари (яна 4,5минг ўрин тайёр бўлиш арафасида) 90 та талабалар турар-жойига жойлаштирилди ва эҳтиёжнинг 39 фоизи (йил якунига қадар бу 45 фоизга етказиш мўлжалланмоқда) таъминланди.\nШунингдек, жорий йил октябрь ойининг ўзида Тошкент шаҳридаги Тошкент давлат техника университетининг бошқа йўналишда фойдаланиб келинган 53 ва 54-талабалар турар-жойлари таъмирланиб, қўшимча 970 та ётоқ ўрни яратилди.\nБандлик ва меҳнат муносабатлари вазирлигининг Олмазор туманида жойлашган бинолари талабалар турар-жойлари сифатида Тошкент тиббиёт академиясига ўтказиб берилиши натижасида қўшимча 1 000 та ётоқ ўрни ташкил этиш ишлари амалга оширилмоқда ва 1 ноябрга қадар фойдаланишга топширилади.\nЙил якунига қадар Давлат бюджети ҳамда ОТМнинг бюджетдан ташқари маблағлари ҳисобидан республикада қўшимча 9минг ўринли 24 та талабалар турар-жойлари фойдаланишга топширилиши ҳисобига давлат ОТМдаги талабалар турар-жойларининг сони 256 тага етказилиб, 91минг нафар талаба жой билан таъминланади. Натижада талабалар турар-жойларига яшаш эҳтиёжини билдирган талабаларнинг қарийб 41фоиз эҳтиёжи қондирилади.\nИжара тўлови масаласи юзасидан.\nИжара асосида яшаётган талабаларга кўмак – бу қўшимча чора. Аммо масала шу билан ёпилади, деб қабул қилмаслик лозим.\nТалабалар турар-жойи бўйича муаммонинг ўтиш давридаги ечимларидан бири бу ижарада турадиган ва ижтимоий ҳимояга эҳтиёжи юқори талабаларга кўмаклашиш масаласи, деб топилди. Бу масала давлат раҳбари даражасида кўриб чиқилиб, тегишли қарор қабул қилинди.\nЖумладан, Ўзбекистон Республикаси Президентининг 2021 йил 20 апрелдаги ПҚ–6208-сон ва Вазирлар Маҳкамасининг 2021 йил 24 сентябрдаги 605-сон қарорларига мувофиқ 2021 йил 1 майдан бошлаб ОТМда ётоқхона билан таъминланмаган талабалар томонидан тўланадиган ижара тўловининг 50 фоизини Давлат бюджети ҳисобидан қоплаб бериш бўйича тизим яратилди.\nБунда, ижара тўловининг қоплаб бериладиган қисми Тошкент шаҳрида – базавий ҳисоблаш миқдорининг 1 баравари (270 минг сўм), қолган ҳудудларда – базавий ҳисоблаш миқдорининг 0,5 баравари (135 минг сўм)ни ташкил этади. Бугунги кунда белгиланган тартибда мурожаат қилган талабаларга тўловлар амалга оширилмоқда.\nБу ҳам давлат томонидан талаба учун яратилган шароитлардан бири, албатта. Бироқ шунга қарамай, ижарада турадиган талабаларга кўмаклашиш мақсадида талабалар турар-жойи қуриш ишлари жадаллик билан давом эттирилмоқда. Хусусан, Вазирлар Маҳкамасининг “Республика олий таълим муассасаларида талабаларни турар жой билан қамраб олиш даражасини ошириш чора-тадбирлари тўғрисида” 2021 йил 9 сентябрдаги 563-сон қарорига мувофиқ 2022-2025 йилларда давлат-хусусий шериклик асосида, яъни Давлат бюджетидан ажратиладиган субсидия ва хусусий сектор маблағларини жалб этиш орқали 85 та ОТМда 91,2 минг ўринли 228та янги талабалар турар-жойлари барпо этиш белгиланди.\nШу билан бирга 2022-2026 йиллар Инвестиция дастури доирасида 12 минг ўринли40 та талабалар турар-жойини реконструкция ва капитал таъмирлаш ишлари амалга оширилади.\n2022 йилнинг ўзида ОТМнинг бюджетдан ташқари маблағлари ҳисобидан 2,3минг ўринли 5 та талабалар турар-жойи ишга туширилади.\nАмалга ошириладиган ишлар натижасида 2025/2026 ўқув йилига келиб, давлат ОТМда 495 та (239 тага кўпайтирилади) талабалар турар-жойига 187минг нафар (96 мингга оширилади) талабани жойлаштириш имкони яратилади.\nУмуман олганда, олдимизда турган вазифалар жуда кўп. Бугунги кунда ана шу вазифаларни амалга ошириш учун давлатимиз раҳбари ва ҳукуматимиз томонидан барча шароитлар яратиб берилмоқда. Биз эса ишни сифатли, тартибли ва босқичма-босқич ташкил этишимиз зарур, холос.\nБунда эса бизга жамоатчилик вакиллари, кўп сонли талабалар ва фидойи профессор-ўқитувчилар яқиндан кўмак беришига ишонамиз.\nТег: Олий таълим талаба ётоқхона муносабат


Бўстонда чарақлаган сайёра — Ishonch Gazetasi\nВақт – қайта тиклаб бўлмас хазинадир, унинг ҳар бир сониясидан унумли фойдалана олишимиз шарт. Ундан тўғри ва самарали фойдаланадиган одамлар улкан натижаларни қўлга киритишини тарих бир неча марта исботлаган.\nБўстонлиқ тумани тиббиёт бирлашмаси бош шифокори Сайёра Файзиева ана шундай вақтни қадрлаган ва вақт қадрлаган инсонлардан. Сайёрахоннинг ҳаёт йўлига назар ташлар эканмиз, бунинг ёрқин исботини кўрамиз.\nБўлажак шифокорни ҳаёт жуда эрта синади: қизалоқ етти ёшида онасидан жудо бўлди! Бу зарбадан қадди букилиб қолган ота қизи учун ўзини қўлга олди. Қизимиз қўли енгил шифокор бўлади, дея ширин энтиккан рафиқасининг орзуларини рўёбга чиқаришга бел боғлади.\nСайёра сабр-бардошли бўлишни, машаққатлар-у тўсиқларни енгиб ўтишни ёшлигидан ўрганди. Астойдил уриниб, она орзусини ушалтирди: малакали шифокор бўлди. Одамлар корига яради, ўз ишининг устаси сифатида эл оғзига тушди. Туғилиб ўсган гўшаси Паргис қўрғони аҳли ҳурматига сазовор бўлди.\nКарами кенг Аллоҳ Сайёрахонга олижаноб турмуш ўртоқ насиб этди, фарзанд аталмиш неъмат билан сийлади. Ҳаётда муҳими ҳам шу, аслида. Яхши инсонлар фарзанди бўлмиш Фарҳоджон Сайёрахонни ҳар томонлама қўллаб-қувватлади. Шифокор сифатида малакасини ошириш, маҳоратини сайқаллаштиришга шароит яратиб берди. Ахир, оиласидан кўнгли тўқ одамгина касбида юқори чўққига эришади. Сайёрахон ҳам эмин-эркин меҳнат қилди. Мудом муҳтожлар корига яради. Бу бахтли оилада дунёга келган уч ўғил ҳам Ватанимиз ва халқимизга ҳалол хизмат қилиб келмоқда.\nМеҳнат қилган қадр топади. Бўстонлиқ туманида оқсаб қолган тиббиёт соҳасини кўтариш таклифини қабул қилган Сайёра Файзиева енг шимариб ишга тушди, бир йил ичида ижобий ўзгаришлар қилишга эришди. Саккиз йилдан бери ҳал бўлмаётган «Сойлиқ» қишлоқ врачлик пункти 2018 йил август ойида фойдаланишга топширилди. Уч йил олдин қурилиши тўхтаб қолган марказий касалхонанинг туғуруқ бўлими ҳам ўтган йил августдан иш бошлади. «Тез тиббий ёрдам» хизмати такомиллаштирилди, замонавий тиббий асбоб-ускуналар билан таъминланди. Шунингдек, Бурчмулла, Пском каби олис ҳудудларда яшайдиган аҳоли сифатли тиббий хизматдан баҳраманд бўлмоқдалар.\nЖорий йилда 1974 йилда қурилган марказий касалхона капитал таъмирдан чиқарилади. Туманнинг Олғабос ҳудудида ҳам тиббий хизмат такомиллаштирилади. Иш қизғин, Сайёра Файзиева билан бафуржа гаплашиш имконсиз. Имкон топилганда ҳам у майин табассум билан: «Қилинаётган ишларни овоза қилиш шартмикин», дейди. Ватан ва халқ равнақи йўлида жон куйдираётган бундай фидойиларни элга танитиш керак. Улардан ҳар қанча ўрнак олса, арзийди.


11 май 2021, Тошкент вақти: 19:36\nНаргиз қўшиғи ҳам муҳаббат ҳақидаги аксар қўшиқлар каби шоир ва хонанда хаëлидаги гўзалга бағишланган.\nБугунги саҳифамиз 1976 йилдан бери одамлар тилидан тушмай келаëтган Наргиз қўшиғи ҳақида. Қўшиқ ижрочиси ҳофиз Камолиддин Раҳимов гапиради.\nКамолиддин Раҳимов: Бу “Наргиз” деган ашула Комил Девоний деган хоразмлик бир шоирнинг ғазаллари. 1976 йилда Наманган вилояти¸ Чуст туманидаги Ғова деган тоққа бир дўстим билан чиқиб китоб варақлаб ўтирсак¸ шу Наргиз деган ғазал чиқиб турибди. Кейин қўлимга торимни олиб “Шу ашулани куйга солиб кўрсам бўларкан” деб хиргойи қилиб кўрдим. Эртасига мусиқа билан басталашга ҳаракат қилдим. Қарасам яхши ашула бўлаяпти. Битта дўстимга “Дўстим эшитиб кўргин. Яхши ашула чиқаяпти” дедим. У ҳам “Айтинг” деди. Кейин китобга қараб¸ у менинг Эркинжон деган ошнам эди¸ раҳматли ўтиб кетган¸ айтдим.\nШу ҳе-ҳе-ҳей деган жойини қўшмасангиз бўлмайдими¸ деди. Мен “Ярашадиган жойи мана шунга ўхшаб турибди ошна”¸ дедим.\nБу қўшиқ яралиши ҳақида яхши биламан¸ дейди ўша пайтда Наманган драма театрида ишлаган Носир Зокир.\nНосир Зокир: Бизнинг ëзги театримиз бўларди¸ ҳозир бузиб ташлаб¸ ўрнига теннис корти қуриб юборилган. 1977 йилда ўша ерда бирга ўтирганимизда устозим Камолиддин ака “Носиржон¸ мана бу дуторни олгинда тарадам¸ тададум¸ тарадам¸ тададум қилиб ушлаб тургин. Бошқа ҳеч пардага урмагин. Усул мана шу бўлади” дедилар. Мен у кишининг айтганларини қилиб турдим. Кейин у киши созда олиб чиқдилар. Кейин ашулани айтдилар. Ўша пайтда бу қўшиқ Камолиддин Раҳимовнинг ўзларининг мактабларидан бошқачароқ эди.\nНосир Зокир: Ўша ашулани саҳнада биринчи марта айтганимизда одамлар кулган. Бу қўшиқ ўзбек миллий йўналишидан бошқачароқ қўшиқ бўлган эди. Биз ҳам унинг мазмунини¸ руҳини кейин тушуниб яхши кўриб қолдик¸ лекин ўша пайтда айтганимизда одамлар устимиздан кулар эди. Ҳе-ҳе-ҳей деганларида ҳамма баробар қўшилиб кулиб юборар эди.\nҲе-ҳе-ҳей¸ ҳе-ҳе-ҳей дейиш совет замонидаги санъат қуюшқонидан чиқиш демак эди.\nШеър сатрларида бўлмаган ҳе-ҳе-ҳей¸ ҳе-ҳе-ҳей деган нолаларни ҳар ким ўзича тушунади. Бировлар буни шунчаки хўрсиниқ эмас¸ балки фарëд дейишса¸ яна бировлар назарида чапанича қийқириқ эди.\nКамолиддин Раҳимов: Бунинг “Хабар олмайсан ҳаргиз” деганини ўзим қўшганман. Қўшиқчиликнинг ғазалга путур етказмаган ҳолда шунақа безак қўшишга ҳаққи бор. “Ҳе-ҳе-ҳей” ва “Оҳ наргиз” деганларни ҳам ўзим қўшганман. Орадан бир-икки ой ўтиб Қўқонга гастролга бордик. Шу гастролда шу ашулани айтдим. Шу ашула томошабинларга ëқиб¸ 1977 йилда республика телевидениесида айтдим. Мана ҳозир ëшим 66га кираяпти. Шу ашула 1977 йилдан бери ëшлар ҳам¸ қариялар ҳам концертларда¸ тўй-ҳашамларда “Наргизни айтиб беринг” дейишади. Шунга шукур қилиб¸ шу ғазални ëзган Комил Девонийни дуо қилиб юрибман.\nНосир Зокир: Чал дейдилар устоз. Мен чаламан. Бир ойнинг ичида машқ қилиб¸ тайëрланиб¸ аввал саҳнада айтилди. Саҳнада айтилгандан кейин 1978 йили Камолиддин аканинг бир гуруҳ қўшиқлари пластинкага ëзилди. Кўп қўшиқлар қатори “Наргиз” қўшиғи 1977 йили чиққан бўлса¸ 1978 йилда пластинкага ëзилди.


Samsung Electronics эгилган компьютер мониторлари жаҳон бозорининг 68 фоизини эгаллади\n10:14 / 04.04.2016\n"2015 йилнинг октябрь-декабрида Samsung Electronics бозорнинг 68 фоизини назорат қилган ҳолда, етакчи ўринни эгаллади. Ундан кейинги ўринда Хитойнинг HKC ва АҚШнинг Dell компаниялари мос равишда 14 ва 6 фоиз билан бормоқда", дейилмоқда ҳисоботда. 4-ўринни эса бозорнинг 4 фоизини эгаллаган LG Electronics компанияси эгалламоқда.\n2015 йилда дунё бўйича 900 минг дона эгилган монитор сотилган. Жорий йилда бу кўрсаткич икки баробарга ортиб, 1,8 млн донани ташкил қилиши кутилмоқда.\nWitsView экспертларининг фикрича, савдоларнинг ўсишига Хитойда оммавийлашиб бораётган интернет-кафелар асосий омил бўлмоқда. "Эгилган дисплейлар савдоси Хитойда энг кўп ўсган, бу ерда интернет-кафелар ўртасидаги рақобат уларни мижозларни янги дизайндаги катта мониторлар билан жалб қилишга мажбур қилмоқда", деб айтмоқдалар таҳлилчилар.\nХитой Жанубий Кореянинг энг йирик ташқи савдо ҳамкори ҳисобланади. Хитой ҳисобига Жанубий Кореянинг камида 25 фоиз экспорти тўғри келади.


Ўзбекистонда ташкили этилган қуръон мусобақасининг финал босқичи ўтадиган жой ва кунлар маълум бўлди\nЎзбекистон «Қуръон мусобақаси – 2018» ташкилий ҳайъат раиси Абдуҳаким қори Матқуловнинг хабар беришича, 25-26 апрель кунлари Қуръон мусобақаси Республика босқичининг аёл-қизлар ўртасидаги беллашувлари Тошкент шаҳри Талабалар шаҳарчасида жойлашган «Ёшлар иттифоқи» анжуманлар уйи (ЎзМУ собиқ маданият саройи)да бўлиб ўтиши белгиланди. Бу ҳақда «quran.uz» канали хабар берди.\nШунингдек, «Наврўз» қабуллар уйида катта мониторлар қўйилиб, томошабинлар учун минглаб ўринлар ҳозирланмоқда.\nЭркаклар ўртасидаги баҳслар ҳам 21, 22, 23 ва 24 апрель кунлари юқорида зикр қилинган манзилда бўлиб ўтиши кўзда тутилган. «Минор», «Шайх Зайниддин» (Кўкча) ва «Ҳазрати Имом» (Хастимом) масжидларига томоша учун мониторлар қўйилиши режалаштирилмоқда. Шунингдек, Қорақалпоғистон Республикаси ва вилоятлардаги марказий масжидларга ўрнатиладиган катта экранлар орқали ҳам мусобақа жараёнини онлайн тарзда кузатиб бориш мумкин.\nБеллашувда вилоятлардан 41 та (13 та ҳифз, 28 та тиловат йўналиши бўйича) ва ЎМИ тасарруфидаги Ислом билим юртларидан эса 7 та (3 та ҳифз, 4 та тиловат йўналиши бўйича), жами 48 нафар қория қизлар ўзаро мусобақалашиши кутилмоқда.


Қозоғистонда блогер айирмачилик чақириқлари учун қамоқ жазосига маҳкум қилинди\nҚозоғистоннинг Риддер шаҳри суди 26 ёшли блогер Игорь Сичёвни айирмачиликка чақириқда айблов билан 5 йиллик қамоқ жазосига маҳкум қилди.\nСичёв ўз айбини тан олмади ва суд ҳукми устидан шикоят қилмоқчи. Айблов томони судланувчига 5 йиллик қамоқ жазоси берилишини сўраб, мисол тариқасида Қримнинг Россия таркибига киришини келтириб ўтди. Прокурорнинг айтишича, Сичёв атайлаб “рус аҳоли кўп яшайдиган ҳудудда” айирмачилик кайфиятини уйғотмоқчи бўлган.\nСичёв “ВКонтакте” ижтимоий тармоғидаги “Риддерда тингланганми?” (“Подслушано в Риддере?”) гуруҳининг маъмурларидан бири бўлган. Жорий йилнинг баҳорида у гуруҳда “Риддерда овоз бериш ўтказилса, нима бўлишини фараз қилиб кўрайлик” номли пост жойлаштирди, унда фойдаланувчилар Россия таркибига кириш ёки кирмаслик учун овоз беришлари мумкин бўлди.\n“Мен бу овоз беришни яратмаганман ва эътирозлардан кейин у ўчириб ташланди. Менинг хатти-ҳаракатларимда ҳеч қандай айирмачилик фаолиятига ишора бўлмаган”, деб ёзди Сичёв Қозоғистон президенти ҳузуридаги инсон ҳуқуқлари бўйича комиссияга ёзган шикоятида.\n2014 йил апрелда Қозоғистон бош прокуратураси айирмачилик фаолияти учун жазолашни кучайтиришини маълум қилганди.


31-08-2016 | 14:52\nZAMIN.UZ / Спорт / 31 Август 2016 года759\nҲаш-паш дегунча эртакдек бўлиб Олимпиада ҳам ўтиб кетди. Рио-2016 халқимиз қалбида бир умр қолиши аниқ - бу мусобақа биз учун ҳақиқий кашфиёт бўлди.Ҳали тарихда спортчиларимиз бундай муваффақиятга эриша олмаган эдилар. Ҳаммасидан ҳам бу ғалабалар биз учун улуғ ва мўътабар байрам олдидан қўлга киритилгани кишини хурсанд қилади. Ҳозирча байрамга энг муносиб совғани спортчиларимиз тақдим этиб турибдилар. Руслан Олимпиада рекордини ўрнатди, боксчиларимиз - Ҳасанбой, Шаҳобиддин ва Фазлиддинлар эса яна учта олтин медаль тақдим этдилар.Умумий ҳисобда Ўзбекистон терма жамоаси Рио-2016да 13та медални қўлга киритди. Бу ютуқ кўламини ҳис қилиш учун биргина факт келтириш етарли бўлса керак - ҳали юртдошларимиз иккита Олимпиадада ҳам шунча медалга эриша олмаган эдилар. Боз устига, ўзбекистонлик боксчилар умумжамоа ҳисобида биринчи ўринни қўлга киритганларини ҳам алоҳида таъкидлаб ўтиш лозим. Бу йўлда йигитларимиз ҳатто машҳур Кубани ҳам йўлда қолдирдилар. Мустақиллик байрами учун бундан ортиқ совға бўладими? Буларнинг бари - юртимизда спортга берилаётган эътибор меваси.Энди мана шу эътибор натижасини рўёбга чиқариш навбати футболчиларимизга келди. Ўзбекистон миллий терма жамоаси келаси ҳафтада ўта муҳим учрашувда майдонга тушади - ЖЧ-2018 саралаши доирасида Сурия термаси билан куч синашишлари лозим. Биз учун бу учрашув катта аҳамиятга молик. Энг муҳими - у юртимизнинг асосий байрами Мустақиллик кунида ўтказилади. 1 сентябрь - қалби Ўзбекистон дея урадиган ҳар бир инсон учун улкан ҳодиса. Бундай байрамда сурияликлар устидан қозониладиган ғалаба ажойиб совға бўлмайдими?!Энди ҳамма гап футболчиларимизда қолган. Тушунамиз, ҳозир улар улкан босим остида турибдилар. Ўзи шундоқ ҳам ЖЧ саралашининг сўнгги босқичи ҳар доим оғир келган. Устига-устак, бу - биринчи тўқнашув. Дастлабки ўйинда ҳаяжон ва босим икки баробар кўпроқ бўлиши турган гап. Энди мана шу учрашув Мустақиллик байрамига тўғри келгач, босим қанчалар ошиб кетишини тасаввур қиляпсизми?Шунақа. Аммо нима қилайлик, бу - спорт. У ҳар доим улкан босим ва ҳаяжон остида ўтади ва фақат чидаганлар профессионал бўладилар. Бразилияда ўтган Олимпиада ўйинларида спортчиларимиздаги босим кам бўлди, дейсизми? Уларнинг ҳар бири мана шу машаққатли йўлни босиб ўтиш учун 4 йил чидадилар. Футболчининг йўриғи бошқа. У бугун термада кўнгилдагидек ўйнай олмаса, эртага клубига кетиб фаолиятини давом эттираверади.Бокс, оғир атлетика, дзюдо ёки эркин курашда ундай эмас. Улар учун ўзларини кўрсатиш имкони тўрт йилда бир марта келади. Фазлиддин Ғойибназаров олтин медални қўлга киритганда тўккан кўз ёшлар - мана шу йиллар давомида кечирилган машаққат, босим ва ҳаяжон меваси. У ўзига билдирилган улкан ишончни оқлай олгани учун ҳам кўз ёшларини яшира олмади. Ўзи ҳам йиғлади, бизни ҳам йиғлатди...Энди мана шу ишончни оқлаш навбати футболчиларимизга келди. Ўзбекистон миллий терма жамоаси ҳам тўрт йилда бир келадиган мусобақа остонасида турибди. Боз устига, бу остонадан ЖЧ сари йўл миллий қадриятимиз - Мустақиллик байрами билан бошланиши лозим. Биз шу вақтга қадар ҳар қандай мағлубият учун терма жамоамизни кечириб келдик. Аммо бу сафар ундай бўлмайди.Ўзбекистон миллий терма жамоаси 25 йилдан буён мавжуд. У балоғат ёшидан ўтиб, фасоҳатли даврига кирадиган вақт келди. Унинг ўйинида энди гўзаллик, шиддат ва назокат уйғунлашиши лозим. Худди боксда бўлгани сингари, энди футболчиларимиз ҳам рақибдан бир зарба еганда, иккита-учта жавоб қайтаришлари шарт. Биз шундай ўйинларни кўриш учун ҳам ўтмиш мағлубиятларига чидаб келдик.Айнан шу нарсани Ўзбекистон миллий терма жамоасидаги ҳар бир футболчи тушунишини истаган бўлардик. Биз шу вақтгача термадаги таркиб, тактика ва ўйин услуби ҳақида жуда кўп гапирдик. Бугун бу ҳақида умуман сўз очишни истамаймиз. Зеро бутун бошли мамлакат шарафини ҳимоя қиладиган футболчи терма жамоа либосини кийибдими, энди у шунга муносиб эканини исботлаши шарт. Тўғри, таркибни фақат бош мураббий саралайди ва у ўзи учун керакли футболчиларни жамлаб бўлди. Аммо бу билан таркибдаги ҳар бир футболчи термага муносиб, дейишга шошилмаймиз. Улар буни ҳали исботлашлари лозим. Исбот эса 1 сентябрда - Мустақиллик кунида бўлиши лозим.Қани, йигитлар, ким аслида кимлигини исботлайдиган вақт келди. Шу вақтга қадар ўтказилган ўйинлар ўз йўлига. Уларнинг ҳеч бирида бу қадар катта эътибор остида бўлмагансиз. Рио-2016дан сўнг энди сизда панд бериш учун ҳеч қандай ҳуқуқ қолмади. Сизнинг юрагингиз устида турган рамзни, қўлингиздаги байроқни Руслан, Ҳасан, Шаҳобиддин, Фазлиддин, Шаҳрам, Бектемир, Элмурод, Диёр, Ришод, Магомед, Рустам, Мурод ва Ихтиёрлар осмон қадар кўтариб қўйдилар.Энди сиз мана шу байроқни ушлаб қолишингиз шарт. Сиз учун энг катта синов энди бошланади. Шунга тайёрмисиз?Manba: Interfutbol.uz\nЎқишни тавсия қиламиз Ўзбекистон бокс терма жамоаси дунёда биринчи!


Дунёдаги энг йирик пенсия жамғармаси рекорд зарар кўрганини маълум қилди\nФото: Бориса Мальцева, ИА «Клерк.Ру»\nЯпониянинг давлат пенсия-инвестицион жамғармаси (GPIF) ўз тарихида энг катта зарар кўрди. Жамғарма ўз активларининг 9,1 фоизи миқдорида ёки пул кўринишида 14,8 трлн иен (136 млрд доллар) зарар кўрган. Бу ҳақда Bloomberg ахборот агентлиги хабар берди. GPIF пенсия жамғармалари соҳасида дунёдаги энг йирик бошқарувчи компания ҳисобланади.\nGPIF’нинг активлари 2018 йил охирига келиб сентябрдаги рекорд қийматдаги 165,2 трлн иендан (1,57 трлн доллар) 150,7 трлн иенгача (1,38 трлн доллар) қисқариб кетган. Жамғарма япон ва хорижий компаниялари акциялари бўйича энг кўп зарар кўрган, маҳаллий облигациялар унга 1 фоиз даромад, хорижий облигациялар эса 15,7 фоиз зарар келтирган.\nТокионинг NLI тадқиқот институти таҳлилчиси Шинго Идэ биринчи навбатда жамғарманинг чораклик эмас, балки узоқ муддатли молиявий кўрсаткичларига эътибор қаратишга чорлаган. 2001 йилдан бошлаб жамғарма активлари умумий даромадлилиги 56,7 трлн иен ёки йилига 2,7 фоизни ташкил қилган. SMBC Nikko Securities Inc. таҳлилчиси Худенори Суэзава жамғарманинг кўрсаткичлари, унинг активлари ярми акцияларда сақланишини ҳисоб олиб, келгусида камайиши мумкинлигидан огоҳлантирган. Суэзава жаҳон молия бозорига асосий хатарлар сифатида АҚШ ва Хитой ўртасидаги савдо уруши ҳамда Буюк Британиянинг Европа Иттифоқидан чиқишини айтган.\nЯпонияда 19 ногироннинг қотили ўлим жазосига ҳукм қилинди\nЯпонияда коронавирусдан илк ўлим қайд этилди\nЯпониялик қария сайёрадаги энг кекса эркак деб тан олинди\n18:43 / 09.02.2020\nЯпонияда карантинда сақланаётган круиз лайнерида коронавирусга чалинганлар сони 70 нафарга етди


Россия Суданда ҳарбий денгиз базасини очади\n29 июн 2022, Тошкент вақти: 11:33\nРоссия ҳарбий кемаси.\nРоссия икки давлат ўртасидаги шартномага мувофиқ Суданда ҳарбий денгиз базасини ташкил этмоқчи. Шартномага асосан мазкур база ҳарбий денгиз флотини моддий-техник таъминлайдиган, денгизчилар дам оладиган марказ бўлади.\nРоссия ҳукуматининг 11 ноябрда билдиришича, Бош вазир Михаил Мишустин шартномани тасдиқлаган.\nСуданда ташкил этиладиган мазкур база Россиянинг Африка шимоли-шарқидаги, Қизил денгиз ва Баб ал Мандаб қўлтиғидаги мавқеини мустаҳкамлайди. Шартномада қайд этилишича, базага тўртта ҳарбий кема ва 300 денгизчи жойлаштирилади.\nРоссия нефть ва фойдали қазилмаларга бой Суданда иқтисодий ва геосиёсий манфаатларга эга. Судан Россия қуролини Африкага импорт қилувчи йирик ҳамкор ҳисобланади.\nШартномада, шунингдек, Россия ташкил этиладиган ҳарбий денгиз базасини ҳаво ҳужумларидан ҳимоя қилиш учун Суданга бепул қурол етказиб беришга тайёр экани ҳам қайд этилган.


Балки тиланчилик учун лицензия жорий этиш керакдир?.. | "Адолат" СДП\nБалки тиланчилик учун лицензия жорий этиш керакдир?..\nМамлакатимизнинг барча минтақаларида бўлгани каби Наманганда ҳам кенг кўламда бунёдкорлик ва ободончилик ишлари олиб борилмоқда. Кўркам гулзорлар ва хиёбонлар, янги бино ва иншоотлар шаҳар қиёфасини тобора гўзаллаштирмоқда. Бундан барча мамнун бўлмоқда, албатта. Аммо бир қусур ҳам тез-тез учрайдики, ундан аксарият аҳолининг таъби хира тортмоқда. Ҳусндаги бу доғ эса кўча ва хиёбонларда, гавжум чорраҳаларда тез-тез учраб турадиган тиланчилардир.\nЭрталаб соат саккиз. “Ҳамроҳ” ва “Ибрат” кўчалари кесишган чорраҳа. Атрофда қурилиш ишлари олиб борилаётганлиги учун қатнов имкониятлари бирмунча чекланган. Шунинг учунми, тирбандлик юзага келган. Ҳайдовчилар ҳам, пиёдалар ҳам “бу ердан омон-эсон ўтиб олай” деб юрак ҳовучлаган. Аммо машиналар орасидаги тор йўлакларда эски-туски кийимларга ўралган аёллар, вояга етмаган болалар изғийди. Улар – тиланчилар, йўлнинг шундоққина қатнов қисмида ҳар бир машина олдига келиб, сурбетларча садақа сўрайдилар. Ҳеч кимдан пул чиқмаса, одамларга қўрслик ва дағдаға қиладилар.\nИспархон мавзесидаги чорраҳада ҳам кўпинча шундай ҳолатни кузатиш мумкин. Тўғри, баъзан кимлардир уларга дашном беради, йўл ҳаракати хавфсизлигига халақит бермасликка чақиради. Бироқ шу масалага бевосита масъул бўлган ЙҲХБ ходими эса ҳаммасини кўриб туриб, юзини четга буради. Оқибатда ҳаракат хавфсизлигига халақит берувчи вазиятлар вужудга келади. Шаҳарнинг бошқа марказий чорраҳаларида ҳам тиланчиларнинг ҳеч кимдан тап тортмай одамлар ва автомобилларга ёпишиши кишини ажаблантиради.\nБу ҳақда маҳаллий газеталарда танқидий материаллар ҳам чиқиб туради. Августда “Наманганская правда” газетаси шаҳарни тиланчилар босиб кетаётганлиги ҳақида мақола чоп этди. Лекин ҳозиргача на шаҳар ҳокимлиги, на ички ишлар бўлими бунга муносабат билдирди. Улар ё умуман газета ўқимайдилар ёхуд матбуотга беписандлик билан қарашни одатга айлантиришган.\nШу ўринда жорий йил бошида қабул қилинган “Ўзбекистон Республикасининг айрим қонун ҳужжатларига жамоат тартибини таъминлаш механизмларини такомиллаштиришга қаратилган ўзгартиш ва қўшимчалар киритиш тўғрисида”ги қонунда тиланчилик қилиш таъқиқланганлиги ёдга олиш зарур. Унга кўра аэрапортларда, вокзалларда, хиёбон, истироҳат боғларида, бозорларда, савдо мажмуаларида, кўчаларда, моддий ва маданий меърос объектлари жойлашган ҳудудларда, йўлларнинг қатнов қисмида ва бошқа жамоат жойларида пул, озиқ-овқат маҳсулотлари ҳамда бошқа моддий нарсалар беришни фаол тарзда сўраб, тиланчилик билан шуғулланиш ман этилган. Бироқ юқоридаги ҳолатлардан эса ҳуқуқ-тартибот органлари мазкур қонуни бажаришдан бўйин товламоқдалар, деган хулоса келиб чиқади.\nШундай экан, тиланчилик билан пул топишни, жамоат тартибини бузишни ўзига касб қилиб олганларга ким чора кўради? Балки бизда ҳам яқинда интернетда хабар берилганидек, Швециянинг Эскильстуна шаҳрида ўйлаб топилган тиланчиликка қарши курашишнинг янги усулини жорий этиш керакдир. У ерда «пассив пул йиғими» билан шуғулланмоқчимисиз, марҳамат, аввал полициядан рухсатнома олинг!” деган таклиф билан чиқишди. Эскильстунада «тиланчилик бизнеси» билан шуғулланиш учун лицензия нархи 250 швед кронаси (25 евро) этиб белгиланган ва уни полиция беради. Ана сизга вазиятдан чиқиш: ҳар бир тиланчи ҳисобда туради, полиция эса қўшимча даромадга эга бўлади.\nНурбек АБДУЛЛАЕВ, Ўзбекистон “Адолат” СДП Наманган вилоят Кенгаши матбуот котиби


10 миллион долларга сотилган гиперкарни биласизми? » Ўзбекистон янгиликлари – Zamin.uz\n10 миллион долларга сотилган гиперкарни биласизми?\nДунёда атиги етти нусхада бўлган Koenigsegg One:1 гиперкарининг бири АҚШда дастлабки қийматидан беш баробар қимматга сотилди. GTSpirit нашрининг The Auto Art дизайн ательесига таянган ҳолда ёзишича, гиперкарга 10 млн доллар тўлашган, дейилади "Кун" нашрида.\nKoenigsegg One:1 2014 йилда нималарга қодирлигини намойиш қилган эди. Унинг номи қувватининг вазнига нисбатини, яъни бир от кучига бир килограмм мос келишини англатади. Автомобиль 1341 от кучига эга бўлган, беш литр ҳажмдаги саккиз цилиндрли мотор билан жиҳозланган. У иккита турбинага эга. Автомобиль икки узатмали етти босқичли автомат қути кўмагида ҳаракатланади. Вазни ҳам от кучига мос равишда 1341 кгга тенг.\nМодель бир неча маротаба тезлик рекордларини ўрнатган. Гиперкар Спа-Франкоршам ва «Сузука» автодромларидаги энг тезкор серияли автомобиль бўлган эди. У «0-300-0» кўрсаткичига 17,95 сонияда эриша олган. Бундан ташқари, икки километр масофада соатига 386 км тезликка чиққан.\nТеглар: ўрнатган ательесига нималарга ташқари гиперкарни км\nЯнгича Malibu ишлаб чиқарилади (Фото)\n23:09 / 27-04-2017\nJeep жаҳондаги энг бақувват йўлтанламас автомобилни тақдим этмоқда\n08:05 / 11-04-2017\nChevrolet Шанҳайда махфий концептини ошкор қилади\n20:28 / 10-04-2017\nNexia автомобилини ишлаб чиқариш расман тўхтатилди\n07:56 / 05-12-2016\nРоссияда Ravon R2 сотувга чиқарилди\n08:33 / 01-12-2016\nКанадада электротрициклни оммавий ишлаб чиқариш йўлга қўйилади\n14:54 / 10-09-2016


Хонанда Зоҳиршоҳ Жўраев YouTube’даги «Salom Live» кўрсатувига берган интервьюсида Санжайга нисбатан муносабати ҳақида гапирди.\nУ ўз интервьюсида отасининг қўшиқлари каби қўшиқларни ҳеч ким айтолмаслиги, ҳатто ўзи ҳам айтолмаслигини таъкидлаган.\n«Қўшиқ қилиш аслида машаққат. Шедевр қўшиқ қилиш эса жудаям катта машаққат. Унинг формуласи йўқ, агар кимдир формуласини билганда эди дунёнинг энг зўр қўшиқчиси бўларди. Отамнинг қўшиқларида ўзбек миллатининг оҳанги бор, тарихи бор. Мен қани эди отамнинг қўшиқларининг 1 қаторидек қўшиқ қилолсам. Юзга яқин қўшиғимни берардим. Бир дона мисрасидек бўлса ҳам қўшиқ қилолсам эди. Йўқ унақа қўшиқ. Фарзанди бўла туриб мен тугул, бошқа санъаткорларни, ҳаммамизни битта қилиб йиғсада устозлар қилган қўшиқлар каби қўшиқ қилолмаяпмиз. Йўқ, тан олиш керак. Сабаби замон, талаб, адабиёт шунақа. Дўстлар, шогирдлар, яқинлар ўтириб қолсак доим айтаман, замонага яраша бўларкан. Шунақа қўшиқлар қилиняптики, яна ‘Мен cover қилябман, cover’га ҳеч ким рухсат олмайди’ дейиляпти», — дейди у.\nШунингдек у cover’га бўлган муносабатини ҳам айтиб ўтган:\n«Ҳеч ким рухсат олмасдан cover айтолмайди. Масалан, мендан турк қиз ‘Сени соғиниб’ таронамни cover қилишга рухсат сўради. Сабаби Туркияда бундай қонун ишлайди. Мендан ёзма рухсатнома жўнатишимни сўради. Бизда ‘Cover up» кўрсатуви чиққандан кейин одамларнинг cover’га фикри нотўғри уйғониб қолди».\nУ отасининг қўшиқларини ҳеч қандай рухсатсиз, шартнома тузмасдан айтиб келаётган Санжайни ҳам қаттиқ танқид қилди:\n«Aндишани отини қўрқоқ қўйиш керакмас. Шунчаки фаросат керак. Мендан 2 маротаба сўради, ҳафа қилиб қўймай деб индамадим. Ўзининг фаросати ишлаши керак-ку. Бу ерда тарбия, фаросатга бориб тақалади ҳаммаси. Кимлардир оиламизга нисбатан нимадир деса индамаётганим, андиша қилаётганим бу қўрқоқликка кирмайди. Лекин бунинг ҳам чегараси бор, улар чегарадан ўтяпти. Ҳаққи йўқ! Майли, мени гапирсин. Лекин отамни гапиришга ҳаққи йўқ. Мен жавоб қилсам, бошқача жавоб қиламан.\nОдам тилига эҳтиёт бўлиши керак. Бир нарса гапирaётганда одамнинг отаси, онаси борлигини билсин. Мен улардан арз қилмаганман, арз қилганимда олдириб ташлардим клипни. Сабаби менда шоирнинг муаллифлик ҳуқуқи бор эди. Шунда ҳам мен индамадим. Лекин кейин ‘Гулбадан’ ашуласи қилинди. Юқоридаги гап, андишани оти қўрқоққа бориб тақалмасин. Муаллифлик ҳуқуқи бўйича янги қонун қабул қилинди. Қонун бор жойда мен индамайман».\nAввалроқ xонанда Санжай бир қанча қўшиқ ва шеърларни муаллифларнинг розилигисиз ижро этгани сабабли унинг «иши» судга оширилдигани хабар қилинганди. У «Гулбадан», «Атиргулим, атрингни соч», «Карвон» каби қўшиқларнинг муаллиф — Ўзбекистон ҳалқ артисти Шерали Жўраев ҳамда шеърлар муаллифи — Ўзбекистон халқ шоири Усмон Азимовдан ҳеч қандай розилик олмасдан ва улар билан шартнома тузмасдан, аслини ўзгартирган ҳолда ижро этиб келган.\nБу эса Муаллифлик ва турдош ҳуқуқларни ҳимоя қилиш жамиятининг Шерали Жўраев ва муаллиф Усмон Азимовнинг ишончли вакили сифатида хонанда Санжайга «Муаллифлик ҳуқуқи ва турдош ҳуқуқлар тўғрисида»ги қонунни бузганлиги учун чора кўриш юзасидан ариза билан мурожаат қилишига сабаб бўлган.\nТаъкидланишича, «Муаллифлик ҳуқуқи ва турдош ҳуқуқлар тўғрисида»ги қонуннинг 18-моддасига кўра, асар (қўшиқ)ни омма олдида ижро этиш ёки ундан бошқача тарзда фойдаланишда асарнинг ўзига, номига ва муаллифнинг исми-шарифи кўрсатилишига бирон-бир ўзгартиш киритишга фақат муаллифнинг розилиги билан йўл қўйилади.


“The-afc.com”: “Насаф” - “Олой” баҳси учун превью » Ўзбекистон янгиликлари – Zamin.uz\n, 23 2021, 04:10\n13 мая, 20:43 1 732 Спорт\nХабарингиз бор, эртага Қаршининг “Насаф” клуби ОФК Кубогидаги стартини амалга оширади. Осиё Чемпионлар Лигасида юртимиз шарафини ҳимоя қилган клубларимиз муваффақиятсизликка учрагани туфайли ҳозирда бутун ўзбек футболи мухлисларининг нигоҳи “аждарлар”га қаратилган. “Насаф” ўз гуруҳида Ўрта Осиё клубларига қарши баҳс олиб боради.\nЭртага 1-тур беллашувида Қирғизистоннинг “Олой” клуби бизга рақиблик қилади. Ушбу қизиқарли ўйин олдидан ОФК расмий сайти ҳисобланадиган “the-afc.com” превью тақдим этди. Қуйида ушбу материалнинг таржимасини эътиборингизга ҳавола этамиз.\nБердиев “Насаф”нинг ёш футболчилари билан “Олой”га қарши илк турни ўтказади\nЁш бўлишига қарамай, юқори амбицияли “Насаф” 2021 йилги ОФК Кубоги очилиш беллашувида Қирғизистоннинг “Олой” клубига қарши баҳс олиб боради.\n2011 йилги финалдаги ғалабадан сўнг, биринчи марта турнирга қайтаётган “Насаф”нинг ҳозирги аксарият футболчилари Ботир Қораев мусобақа бош совринини кўтараётган пайтда мактаб болалари бўлган.\nТаркиб аъзоларининг 12 таси 21-асрда туғилган болакайлар ва 27 футболчи орасидан 4 тасигина 25 ёшдан катта бўлган йигитлардир. Аммо Бердиев ёш шогирдларининг етарлича тажрибага эга эканига ишонмоқда.\n“Насаф”нинг ушбу таркиби Душанбедан яхши натижалар билан кетишига бир қатор омиллар хазмат қилиши мумкин.\nОйбек Бозоров - ушбу таркибдаги энг ишончли футболчилардан бири. 23 ёшли футболчи жамоадошлари Акмал Мозговой, Ҳусниддин Алиқулов ва Абдувоҳид Неъматов билан бирга миллий терма жамоанинг ҳам муҳим вакиллари саналади. Ёш иқтидор эгалари ҳисобланган Шерзод Насруллаев ва Ҳусайн Норчаев эса жорий мавсум Ўзбекистон Суперлигаси стартида юқорида тилга олган футболчиларимизга яхши қўшилиб кета олди. Рўзиқул Бердиев ушбу футболчилари қитъа миқёсидаги мусобақада натижа келтира олишига ишонмоқда.\n“Биласизки, жамоамиз Суперлига клублари орасидаги энг ёшларидан бири ҳисобланади. Бу каби типдаги мусобақа уларга яхши тажриба вазифасини ўтаб бериши мумкин. Мақсадимиз аниқ: яхши даражадаги ўйин кўрсатган ҳолда, келгуси босқичга чиқишимиз лозим”, - деди 10 йил аввалги чемпионликни ёрдамчи мураббий сифатида нишонлаган Бердиев.\n“Насаф” 2012 йилдан буён ОФК Кубогида қатнашаётган биринчи жамоа саналади. Клуб ушбу вақт мобайнида Осиё Чемпионлар Лигасида иштирок этиб келди. Бугунги “Насаф” ҳам энг камида ушбу гуруҳдан плей-оффга чиқиши кутилмоқда.\nҚирғизистоннинг “Олой” клубида эса мутлақо бошқача сценарий гувоҳига айланамиз. Улар меҳмонда кечган бирорта ОФК Кубоги баҳсида ғалабага эришмаган. Душанбедаги гуруҳ босқичига жамоанинг келишига мамлакат кубогидаги ғалаба сабабчи бўлди. Аслида, ўшликлар миллий лигани 5-поғонада якунлаган эдилар ва бу улар учун тамомила омадсиз мавсум, демакдир.\nАммо лигадаги муваффақиятсизликка қарамай, Бердиевнинг фикрича, рақибдаги тажриба ва маҳорат уларга қарши жиддий ёндашиш кераклигини тақозо этади.\n“Бизнинг ҳар қайси рақиб учун тайёргарлигимиз бир хил бўлади ва ҳеч бир рақибни кучлироқ ёки кучсизроқ, дея олмаймиз.\nОсиё Чемпионлар Лигасида ҳам кўрдик: деярли барча жамоалар рақобат туғдира олиш имконияти, салоҳиятига эга. Ўйлаймизки, бизнинг рақибларимиз ҳам худди шундай кучли ҳамда уларга бир хил процесс орқали тайёргарлик кўрамиз”, - деди Бердиев.\nҲа, “Насаф”нинг ўйини жамоа ёшларининг асосига қурилган. Аммо 32 ёшли сербиялик Марко Станоевич бундан мустасно. “Олой” бош мураббийи Нўъмонжон Юсупов эса таркибни терма жамоанинг асосий футболчилари билан тўлдириб олган.\nҚирғизистон терма жамоасининг номдор футболчиси Аҳлиддин Исроилов Осиё ва Европанинг бир қатор клубларидаги узоқ йиллик фаолиятидан сўнг, ўз ватанига қайтди. Ганалик ҳужумчи Эммануэль Ягр Грузия чемпионатидан ушбу қишда клубга келиб қўшилди ва у ҳам қирғиз клубининг ишонган вакилларидан биридир.\nЮсупов жамоасининг яна бир катта футболчиси Тижани Белаид ҳисобланади. Францияда туғилган Тунис терма жамоаси футболчиси узоқ йиллик фаолияти давомида “Интер”, ПСВ, “Славия” Прага ва “Халл Сити” сингари бир қатор Европа клублари ва Осиёнинг турли жамоаларида ҳаракат қилган.\nЖума кунги беллашув қўшнилар ўртасида узоқ муддат кутилган ўйин бўлиши шубҳасиз. Сабаби, 2001-2002 йилги мавсумда “Пахтакор” Кубок эгалари кубогида СКА-ПВО Бишкекни мусобақадан чиқариб юборгандан бери ўзбек-қирғиз дуэлига гувоҳ бўлмагандик.\n“The-afc.com” сайтидан Абдулвосид Валихонов таржимаси\n"Насаф" Қаршида "Сурхон" дарвозасига жавобсиз 6 та гол урди (видео) 16 апр, 05:26\nОФК Кубоги «F» гуруҳи: ОКМК ёки «Насаф» гуруҳ ўйинларини Душанбеда ўтказади 01 мар, 15:56\n"Насаф" дарвозабони "Нефтчи"да! 16 янв, 16:18\n«Насаф» ўз майдонида «Ал-Аҳли»га ютқазиб қўйди 07 апр, 23:36\n«Насаф» - «Тракторсози». Таркиблар 25 фев, 17:31


Қадимда бир аёл: "Агар фарзанд кўрсам, уни ўқимишли, одобли қилиб тарбиялайман", деб кўнглига тугибди. Нияти ижобат бўлиб, Аллоҳ унга ўғил ато этибди. Фарзанд вояга етгач, она уни бир алломага топшириб, билим беришини сўрабди. Ўғил алломадан сабоқ олиб, онасининг ҳузурига қайтибди. Вақти келиб, ўзи ҳам жуда кўп шогирдлар етиштирибди.\nБир куни она ўғлига:\n- Болам, ҳаво совиб кетди. Менга сандал тайёрлатиб берсанг, - дебди.\n- Жоним билан, онажон, устага бориб сиз учун сандал тайёрлатаман.\nЭртаси куни ўғил тайёр бўлган сандални кўтариб уйига келаётганида, уни шогирдларидан бири кўриб:\n- Устоз, қўлингиздаги сандални мен кўтарай, - дебди. Шунда у:\n- Йўқ, онамга ўзим хизмат қилишим керак, - деб кўнмабди.\nСандални кўрган онаси:\n- Жуда чиройли, лекин салгина баландроқ бўлиб қолибди, - дебди ўғлига. Ўғил яна устанинг олдига бориб, сандалнинг оёқларидан қирқтириб келаётса, йўлда бошқа шогирди учраб, унинг қўлидан сандални олмоқчи бўлибди. Ўғил бу сафар ҳам:\n- Онам учун ўзим хизмат қилишим керак, - деб жавоб берибди.\nОна сандални кўриб:\n- Жуда соз! Лекин ғаладони бўлса, туршакларни солиб қўяр эдим, - дебди ийманибгина.\nЎғил устага бориб, сандалга ғаладон ясатиб келибди. Шунда она:\n- Ўғлим! Фарзандларинг ҳам ўзинг каби меҳр-оқибатли, диёнатли бўлишсин! Олганинг олтин, икки дунёинг саодатли бўлсин! - деб дуо қилибди.\nОна дуосини олган бу киши эл орасида катта обрў-эътибор топибди.\nАндижон вилояти Хўжаобод тумани\n1186 марта ўқилган.


08 август 2020, Тошкент вақти: 22:55\nМуаммар Қаддафийнинг Бенғози шаҳридаги мухолиф кучларга қаттиқ ҳужумни давом эттираётган қуруқлик ва ҳаво қўшинлари ҳаракати тўхтатилди.\nБу ҳақда АҚШ қуролли кучлари Бирлашган штаби бошлиғи¸ адмирал Майк Маллен берган баёнотга кўра, бу Ливия узра парвозсиз ҳудудни жорий қилиш бўйича илк муваффақиятли қадамдир.\nУнда АҚШ, Франция, Буюк Британия, Канада, Италия ҳарбийлари иштирок этди ва бу 2003 йилда Ироққа кирилганидан кейин хориж ҳарбийларининг араб дунёсига қилган илк йирик ҳарбий юриши бўлди.\nЭслатамиз, шанба куни АҚШ ва Европа ҳарбий ҳаво кучлари биргаликда Қаддафий қўшинларига ҳаво ва денгиз орқали ҳужум қилди. Ҳужум чоғида ғарб қўшинлари 100 дан ортиқ томагавк русумидаги қанотли ракеталарни қўллагани айтилмоқда.\nКучли отишма овози ўтган тун давомида Триполида баралла эшитилиб турди.\nХалқаро коалиция қўшинларининг бу амалиётни ўтказиш қарори шанба куни Парижда ғарб ва араб давлатлари етакчилари иштирокида ўтган йиғилишда қабул қилинди.\nКоалиция қўшинлари ёрдамида Ливия узра парвозсиз ҳудудни жорий этиш ва Қаддафий қўшинларининг тинч аҳолига ҳужумини тугатиш ният қилинган эди.\nЛивия расмий телевидениеси коалиция ҳужуми чоғида қарийб 50 киши ўлгани, 150 дан ортиғи жароҳатлангани ҳақида хабар берди.\nРейтер агентлиги берган хабарга кўра, Бенғозига ҳужум қилаётган Қаддафий ҳарбийларининг ўнлаб танклари ва ҳарбий машиналари яксон қилинган ва айни пайтда қаддафийчи кучлар қаттиқ талофотдан ҳаракатсиз қолгани айтилмоқда.\nАммо, бунга қадар бу қўшинлар Бенғозидаги мухолиф кучларга қарши қаттиқ ҳужум қилган эди.\nБенғозидаги шикофорлардан бирига кўра, бу ҳужумдан ўлганларнинг аксарияти оддий ливияликлар бўлган.\n20 март куни 68 ёшли Муаммар Қаддафийнинг хориж ҳарбийлари ҳужумига аудео жавоби мамлакат расмий телевидениесида эшиттирилди, аммо, Қаддафийнинг ўзи намойиш қилинмади.\nҚаддафий ўз мурожаатида ғарб ҳарбийларининг бу ҳаракатини мустамлакачилик юриши, деб баҳолади.\n- Сиз адолатсизсиз, сиз босқинчисиз, сиз маҳлуқсиз, сиз жиноятчисиз. Сизнинг мамлакатингиз сизга қарши. Европа, Америкада ҳам сизнинг бегуноҳ ливияликларга қарши ҳаракатингиз қораланмоқда. Халқ биз томонда, ҳатто, сизнинг халқингиз биз томонда. Ер юзидаги ҳамма одам сизга қарши, деди Муаммар Қаддафий ва халқаро коалиция ҳужумига қарши Ливия халқини қуроллантириш йўли билан жавоб беришидан огоҳлантирди.\n- Ҳозир ҳамма омборларни очиш, халқни қуроллантириш ҳамда шу йўл билан Ливия мустақиллиги, бирлиги ва шаъни учун кураш бошлаш фурсати етди, деди Қаддафий телемурожаатида.\nҲозирга қадар халқаро коалиция кучларининг бу ҳужумини Россия ва Хитой Ливияга "ҳарбий интервенция"дея чуқур таассуф билдирди ва томонларни зудлик билан ўт очишни тўхтатишга чақирди.\nБМТ Хавфсизлик кенгашининг вето бериш ҳуқуқига эга бўлган бу икки аъзоси Ливия муҳолифатига қарши Муаммар Қаддафий ҳарбийлари ҳужумини тўхтатишга қаратилган резолюциянинг қабул қилинишига қаршилик қилмаган, аксинча, овоз беришда иштрок этмаган беш давлат сафида бўлган эди.\nШу тариқа резолюция ҳеч бир аъзо давлат қаршлигисиз пайшанба куни қабул қилинган эди.\nЭндиликда Россия Ташқи ишлар вазирлиги Хавфсизлик кенгашининг бу қарорини “шошилинч қабул қилинган”, деб баҳоламоқда.\nХитой ҳукумати эса ўз баёнотида “халқаро муносабатларда куч қўлланишини маъқулламаслиги”ни билдирди.\nАҚШ президенти Барак Обама бу ҳарбий амалиётни қувватлаб, буни “чекланган ҳарбий ҳаракат”, деб атади ва шанба куни қилган чиқишида бу ҳақда шундай деди:\n- Бир тиран ўз халқига қарата кечиримли бўлиш ҳақида гап бўлмаслигини айтган ва унинг қўшинлари Бенғози, Мисурата каби шаҳарларда бегуноҳ аҳолига қарши ҳужумини амалга ошириб турган бир кезда биз бунга бефарқ қараб туролмаймиз, деди АҚШ президенти Барак Обама.


Бош саҳифа / Спорт / ЧЛ: «Пахтакор» ва «Ал-Ҳилол» дуранг ўйнади – 2:2\nЧЛ: «Пахтакор» ва «Ал-Ҳилол» дуранг ўйнади – 2:2\nПойтахтнинг «Пахтакор» жамоаси ўз майдонида ОФК–2016 Чемпионлар лигаси гуруҳ босқичи ўйинларида Саудия Арабистонининг «Ал-Ҳилол» клуби билан дуранг ўйнади. Якуний ҳисоб – 2:2.\nИгорь Сергеев биринчи таймда камида икки бор гол уриш имкониятини бой берди. Биринчи ва иккинчи ҳолатда ҳам шериклари уни дарвозабон билан яккама-якка қолдиришди. Ҳужумчи вазиятлардан фойдалана олмади.\nЯхшиямки, «Пахтакор» тақдирнинг қалтис ҳазилидан омон қолди. Улар ўйиннинг иккинчи қисмида икки бор ҳисобни тенглаштиришларига тўғри келди. 60-дақиқада Ал-Қаҳтоний ўз жамоасини олдинга олиб чиқди. Беш дақиқадан сўнг Игорь Сергеев ўзининг бу мавсумдаги биринчи голини киритди. Ўйин якунида Юсуф чап қанотдан Рибкиннинг дарвозасига тўп киритди. Кейин эса Даврон Ҳошимов жарима майдони ташқарисидан кучли зарба билан «шерлар»нинг иккинчи голини киритишга муваффақ бўлди.


02.07.2018 23:47 0 348\nБундан бир неча кун аввал юртимизда Матбуот ва оммавий ахборот воситалари ходимлари куни нишонланди. Ушбу кунда мен ҳам ўзгача ҳаяжонланаман, журналист дўст ва танишларимни байрамлари билан табриклайман. Бу азборойи қалам аҳлларига бўлган ҳурматим юқорилигидан. Бунинг ўзига яраша сабаблари бор, албатта.\n1946 йилнинг 12 июлида хоразмлик ўқитувчи Матрасул Худойбергенов оиласида таваллуд топганман. Ота-онамнинг тўққиз нафар фарзанди бўлган. Улар бизнинг ҳар биримизни ўқимишли инсонлар бўлишимиз учун ҳаракат қилишди. Бу йўлда вақтини ҳам, соғлиғини ҳам аяшмади, натижада ҳаммамиз олий маълумотли мутахассислар бўлдик.\nУзоқ вақт давомида Хоразм вилояти халқ таълими бошқармасини бошқарган отам бир муддат «Хоразм ҳақиқати» газетасида бош муҳаррир ўринбосари бўлиб ҳам ишлаган. Ўшанда у кишининг ҳар бир сўзни инжу каби эҳтиёт қилишларига, ўз ўрнида ишлатишга ҳаракат қилганларига гувоҳ бўлганман. Падаримиз биз фарзандлардан ҳам сўзга ана шундай муносабатда бўлишимизни талаб қилар, ўша давр тақозосига кўра гарчи рус тилидаги мактабда ўқиган бўлсак-да, ўзбек тилини пухта ўрганишга даъват этарди.\nОтам шу даражада кўп матбуот нашрларига обуна бўлардики, почтачининг газета-журналлар солган сумкаси бизнинг уйимизда бўшаб қоларди. Биз ана шу нашрларни талашиб мутолаа қилардик. Газета-журналлар бизни ҳар бир воқеа-ҳодиса устида мулоҳаза қилишга, энг муҳими, сўзларни бехато ёзишга ўргатди. Шу сабаб гарчи аввал мактабда, 1964-1969 йиллар давомида Тошкент электротехника алоқа институтининг рус гуруҳида таълим олган ҳамда дастлаб иш фаолиятимда ҳам шу тилда иш олиб борган бўлишимга қарамай ҳамон ўзбек тилидаги асарларни севиб ўқийман, мулоҳаза қиламан, минг шукурки, бехато ёзаман.\nПенсияда эмасманми, невараларим билан гўзал пойтахтимиз кўчаларини айланиб, янгидан-янги бунёд этилаётган биноларни, боғ ва хиёбонларни томоша қилишни яхши кўраман. Ана шундай пайтларда бир нарса дилимни хира қилади. У ҳам бўлса, реклама ва ёзувлардаги хатолардир.\nКўчалардаги эълонларни ўқийман: «Гиждуван шашликлари», ёнида эса «Самса с мясом, с картошком, с тиквом» сўзларини катта ҳарфларда ёзиб, илиб қўйишибди. Шунингдек, «Гузаллик салони Камила», «Фотосалон Элдар» каби пешлавҳалар. На она тилимизда ва на рус тилида тўғри ёзилмаган жумлалар. Бу каби хатолар қаердан келяпти? Албатта, уларни ёзган одамларнинг чаласаводлигидан. Бу чаласаводликка сабаб нима? Биринчи навбатда, мактабда яхши ўқимаганлик, қолаверса, ёшларимизнинг мутолаа қилмай қўйганидан, деб ўйлайман.\nҚолаверса, миллионлаб ёшларимиз фойдаланаётган интернет ва ижтимоий тармоқларда имло хатолари билан ёзиш урф бўлиб қолган. Шу тариқа биз сўзлардаги хатоларни оддий ҳол деб биляпмиз, уларга кўникиб боряпмиз. Энг ёмон томони ҳам шу.\nТехнологиялар қанчалик тараққий этмасин, саводхонликни оширишда газета, журнал ва китобларнинг ўрни сақланиб қолаверади, назаримда. Инсон мутолаа жараёнида нафақат бадиий озуқа олади, сўзларни тўғри ёзиш ҳам ёдида муҳрланиб боради. Биз фарзандларимизни китобга, матбуот нашрларига ўргатсак, чаласаводликдан ҳам маълум даражада қутулган бўлармидик.\nЗевар Худойбергенова, фахрий\nмутолаа хато матбуот ёзув


Mahalla » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Информация » Mahalla\nАмерикада чиқадиган йирик газетанинг раҳбари билан ҳамсуҳбат бўлиб қолдик. У ўзбеклар нима учун маҳаллани бунчалик ҳурмат қилишини, нега маҳалла тўғрисида махсус қонун қабул қилинганини сўради. Маҳалла дегани қандай институт эканини тушунтириб беришимни илтимос қилди.\n— Мен сизга маҳаллани тушунтиришга ожизман, жаноб, — дедим ростини айтиб. — Узр-ку, сиз уни барибир тушунмайсиз... Бунинг учун сиз ҳам, мен ҳам айбдор эмасмиз... Ҳамма гап ҳаёт тарзининг қандай шаклланганида.\nТасаввур қилинг. Сизларда фарзанд вояга етиши билан ота ўғлига аталган улуш — капитални беради. Шу кундан бошлаб йигитча мустақил ҳаётга қадам қўяди ва ўз кунини ўзи кўради. Ўғил бир ойдан кейин бурнини тортиб келса, отаси уни ҳайдаб юборади... Бизда эса, ота-она болани вояга етказади. Уйлантиради. Уйли-жойли қилади. Бу ҳам етмагандек, неваралариниям ортмоқлаб юради. Хуллас, болам-чақам деб умри ўтганини билмай қолади.\nСизларда ўн олти яшар бола отаси билан эллик доллар талашиб, судга мурожаат этсаю, ғолиб чиқиб, отасини минг доллар жарима тўлашга мажбур қилса, бу — демократия тантанаси саналади. Бизларда шундай ҳодиса рўй берса, бунақа болани «оқпадар» дейдилар ва бир умр лаънатлайдилар.\nСизларда Лос-Анжелесда яшайдиган ота вафот этиб қолсаю, Вашингтонда турадиган ўғил вазирликдаги юмушлари кўплиги учун дафн маросимига боролмаса, уни биров маломат қилмайди. Бизда Сурхондарёнинг олис қишлоғида яшайдиган ота вафот этиб қолсаю, Тошкентда турадиган ўғил вазирликда иши кўпайиб кетгани учун отасини сўнги манзилга ўз елкасида кўтариб бормаса, бунақа вазирдан ҳамма юз ўгиради.\nСизларда, масалан, бир қиз бегона эркак билан... нима десам экан... ноқулайроқ вазиятда турган бўлсаю, уни ён қўшниси кўриб қолиб, қизнинг отасига хабар қилса, ота уни судга бериши мумкин: қизининг шахсий ҳаётига аралашгани учун. Бизда, мабодо шундай ҳолат рўй бериб қолса, қўшни қизга қаттиқ танбеҳ бериши, қўлидан етаклаб отасининг олдига олиб бориши мумкин. Қизнинг отаси унга миннатдорлик билдиради: қизнинг ор-номусини ҳимоя қилгани учун.\nСизларда бир қўшни иккинчисидан «Кеча уйингизга қандай меҳмон келди?» деб сўраса, нариги қўшни ранжиши мумкин. Бировнинг уйига келган меҳмон билан бировнинг нима иши бор? Бизда бировникига меҳмон келса, ён қўшниси дарров хабар олади. Иложи бўлса, меҳмонни ўзиникига таклиф қилиб, олдига дастурхон ёзади.\nСизларда, дейлик, ўн йил турмуш кечирган оиланинг бекаси кунларнинг бирида эрига «Азизим, мен бошқа бировни севиб қолдим, кел, орани очиқ қилайлик, болаларни хоҳлаган пайтингда кўриб турасан ёки «Меҳрибонлик уйи»га топширсак ҳам бўлади», десаю, эр жаҳл устида қўл кўтаргудек бўлса, хотин ўша заҳоти адвокатини чақириб, эрини судга беради. Мабодо, эркакнинг кўнгли оиласидан совиган бўлса, амалда уни ҳам аёли билан яшашга мажбур қилиш мумкин эмас. Бу — инсон эркини ҳимоя қилиш ҳисобланади.\nБизда аёл киши нобоп эридан безор бўлса, адвокат чақирмайди, судга бормайди, маҳаллага чиқади. Маҳалладагилар аёл ҳуқуқини камситмайди, «Қаматиб юбор, бундай баттолни», демайди ҳам. Аёлга жиндай сабр қилишни, икки гўдакнинг кўзёшини оқизмасликни маслаҳат беради. Эркакни чақириб олиб, аёлини тағин хафа қилса, бегуноҳ болаларни «тирик етим» қилса, уни маҳалладан бадарға қилиб юборишгача чора кўришини тушунтириб қўяди. Сизларда бу — инсон ҳуқуқини поймол қилиш, аёлга «феодалларча муносабат» деб баҳоланиши мумкин. Бизда эса бунинг оти — оилани сақлаб қолиш, норасида болалар манфаатини ҳимоя қилиш деб аталади. (Ҳарқалай ўттиз яшар эркак ёки аёл ҳуқуқини ҳимоя қилгандан кўра етти ёки беш яшар бола ҳуқуқини ҳимоялаш афзалроқ деб саналади).\nБилмадим, балки сиздаги одатлар яхшироқдир. Балки биздагиси маъқулдир. Буюк ўзбек олими Беруний бундан минг йил аввал яратган «Ҳиндистон» китобида «Бирон халқнинг у ёки бу удумига баҳо беришда «Буниси менга ёқади, униси эса ёқмайди», дейишга ҳеч кимнинг ҳақи йўқ, негаки ҳар бир халқ анъаналари йиллар мобайнида шаклланган ва ўша халқнинг ҳаёт тарзига айланган», деб ёзгани бежиз эмас. Сизларда индивидуализм — шахс манфаати кучли. Бизда коллективизм — жамоавийлик, бошқалар манфаати учун ўз манфаатидан кечишдан оғринмаслик удуми қадимдан бор...\nБилиб турибман, жаноб, маҳалла дегани нималигини барибир тушунтириб беролмадим. Аммо бор гап шу...\n"Оила даврасида" газетасидан олинди.


Энг кўп молиявий қонунбузилиш ҳолатлари қайси вазирликлар тизимида кузатилаётгани маълум бўлди – КУН УЗ\nГлавная / Иқтисодиёт / Энг кўп молиявий қонунбузилиш ҳолатлари қайси вазирликлар тизимида кузатилаётгани маълум бўлди\nAnonymous 12.07.2019\tИқтисодиёт Comments Off on Энг кўп молиявий қонунбузилиш ҳолатлари қайси вазирликлар тизимида кузатилаётгани маълум бўлди 201 Показы\n2019 йилнинг 1-ярим йилида Давлат молиявий назорати департаменти ва унинг ҳудудий бошқармалари томонидан Иш режа, Ҳукумат ва ҳуқуқни муҳофаза қилувчи органларнинг топшириқлари асосида 4 299 та давлат молиявий назорати тадбирлари ўтказилди.\nДавлат молиявий назорати департаменти хабарига кўра, ўтказилган назорат тадбирларида жами 167 млрд. сўм миқдорида бюджет интизомини бузилиш ҳолатлари ва бошқа ноқонуний харажатлар аниқланди.\nНазорат тадбирларининг асосий қисми (74,5%) бюджет интизомига риоя этилиши ва маблағларнинг мақсадли фойдаланиши юзасидан ўтказилган бўлиб, назорат тадбирларида аниқланган 54,2 млрд. сўм бюджет интизоми бузиш, пул ва товар моддий бойликлар камомади ва асоссиз харажатлардан 49,8 млрд. сўми (91,8%) бюджетга тикланиши таъминланди.\nМаълумот учун: 2018 йил 1-ярим йиллигида аниқланган бюджет интизомини бузилиш ҳолатлари ва молиявий хато ва камчиликлар бюджетга тикланиши 74,5%ни ташкил этган.\nҲисобот даврида Олий ва ўрта махсус таълими вазирлиги тизимидаги муассасаларида 10,8 млрд. сўм миқдорида молиявий қонунбузилиш ҳолатлари аниқланиб, шундан назорат тадбирлари давомида 10,2 млрд. сўми (93%) бюджетга тикланди.\nШунингдек, Халқ таълими вазирлиги тизимида аниқланган 9 млрд. сўм миқдоридаги қонунбузилиш ҳолатидан 8 млрд. сўми (90%), Соғлиқни сақлаш вазирлиги тизимида аниқланган 6 млрд. сўм миқдоридаги қонунбузилиш ҳолатидан 5,7 млрд. сўми (94%) ва Мактабгача таълим вазирлиги тизимида аниқланган 4,3 млрд. сўм миқдоридаги қонунбузилиш ҳолатидан 3,9 млрд. сўми (92%) бюджетга тикланиши таъминланди.\nЙирик миқдорда молиявий хато ва камчиликлар Жиззах (9,5 млрд. сўм), Андижон (5,5 млрд. сўм), Сурхондарё (5 млрд. сўм), Самарқанд (4,7 млрд. сўм), Тошкент (4,5 млрд. сўм) вилоятларида ва Тошкент шаҳрида (6,2 млрд. сўм) аниқланган.\nҲисобот даврида Давлат молиявий назорати департаменти ва унинг ҳудудий бошқармалари томонидан бюджет харажатларини тўғри режалаштирилиши ҳамда бюджет маблағларининг мақсадли сарфланиши юзасидан “Давлат молиясини бошқариш ахборот дастури” ва UzASBO дастури маълумотлар базасидан фойдаланган ҳолда 1 810 та бюджет муассасаларида камерал назорат тадбирлари ўтказилди.\nКамерал назорат тадбирига қамраб олинган муассасаларнинг 718 тасида 17,6 млрд. сўм миқдорида бюджет қонунчилигини бузилиш ҳолатлари ва бошқа хато-камчиликлар аниқланиб, назорат тадбирлари давомида 8,6 млрд. сўми бюджетга тикланди ва 5,5 млрд. сўм миқдоридаги маблағларнинг асоссиз сарфланишининг олди олинди.\nНазорат тадбирларида аниқланган 12,9 млрд. сўм қонунбузилиш ҳолатлари бўйича 168 та назорат тадбирлари ҳужжатлари тегишли чоралар кўриш учун ҳуқуқни муҳофаза қилиш органларига юборилди.\nҲисобот даврида бюджет интизомини бузилишига йўл қўйган бюджет ташкилотларининг 154 нафар мансабдор ва масъул шахсларига белгиланган тартибда 111,5 млн. сўмлик маъмурий жарима қўлланилди.\nШунингдек, бюджет ва бюджетдан маблағ олувчи ташкилотларнинг харажатлар сметаси ва штат жадвалларини меъёрий ҳужжатларга ҳамда аниқ ҳисоб-китобларга асосида режалаштирилиши юзасидан ўтказилган профилактика назорат тадбирларида 22,7 млрд. сўм миқдорида ортиқча режалаштирилган харажатларнинг олди олинди.\nҲисобот даврида Давлат мақсадли жамғармалар ва бошқа жамғармалар маблағларини мақсадли сарфланиши юзасидан ўтказилган 692 та молиявий назорат тадбирларида 36,6 млрд. сўм миқдорида қонун бузилиш ҳолатлари аниқланиб, шундан 29,8 млрд. сўми тикланиши таъминланди ҳамда 31,5 млрд. сўм миқдоридаги қонунбузилиш ҳолатлари бўйича 352 та назорат тадбирлари ҳужжатлари қонуний чора кўриш учун ҳуқуқни муҳофаза қилиш органларига юборилди.\nШунингдек, Ҳукумат кафолати остида жалб қилинган кредитлар маблағларидан мақсадли фойдаланилиши юзасидан ўтказилган 92 та назорат тадбирларида 4,9 млрд. сўм миқдорда ноқонуний харажатларга йўл қўйилганлиги аниқланиб, шундан 3,5 млрд. сўмни тикланиши таъминланди ҳамда 4,6 млрд. сўм қонунбузилиш ҳолатлари бўйича 81 та назорат тадбирлари ҳужжатлари ҳуқуқий баҳо бериш учун ҳуқуқни муҳофаза қилиш органларига юборилди.\nПред. Абитуриент–2019: Навоийдаги қабул жараёнларида ҳам муаммолар ва тартибсиз навбатлар юзага келмоқда\nСледующая Ҳукумат қарори: Таълим муассасаларида психологик хизмат ташкил этилади